***የኢትዮጵያ ኦርቶዶክስ ተዋሕዶ ቤተክርስቲያን***

***የሰንበት ት/ቤቶች***

***አመሠራረትና እድገት ታሪክ ቀጣይ አቅጣጫ***

**ነሐሴ 2013 ዓ.ም**

**ዐዲስ አበባ**

**ማውጫ ገጽ**

1. መግቢያ **. . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . .1**
2. ርዕይ ፣ተልዕኮ እና እሴት **. . . . . . . . . . . . . . . . . . . . . . . . . . . . . . . . . . . . . . . . . . . . . 2**
3. የሰንበት ት/ቤቶች አመሠራረትና እድገት ታሪክ በኢትዮጵያ **. . . . . . . . . . . . . . . . . . . . . 3**
4. ሰንበት ት/ቤት በህገ ቤተክርስቲያን (ቃለ ዓዋዲ) **. . . . . . . . . . . . . . . . . . . . . . . . . . . . . 11**
5. የሰንበት ት/ቤትቶች መልካም እድሎች፣ አገልግሎት/አስተዋጽኦ/ እና ተግዳሮቶች**. . . . .15**
6. የዓለም አቀፍና የአሀት አብያተ ክርስትያናት ሰንበት ት/ቤት ልምድ **. . . . . . . . . . . . . .20**
7. የሰንበት ት/ቤት ነገ **. . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . 26**
8. ማጠቃለያ **. . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . . 30**
9. መግቢያ

የኢትዮጵያ ቤተክርስቲያን በጉዞዋ ሁሉ ሕፃናቱን፣ ወጣቱን፣ ጎልማሳው እና አረጋዊያንን በማጣመር መንፈሳዊና ሀገራዊ ልማት ስታካሒድ ኖራለች፤ በተለይም ደግሞ በትምህርት ዘርፍ ወጣቱን ከሕፃንነቱ ጀምሮ በማስተማር ለሰው ልጅ በሚያፈልጉት የአአምሮና የመንፈስ እድገት የተሟላ እንዲሆኑ ስትሠራ ቆይታለች፤ ወደፊትም ትሠራለች፤ ዛሬ ባለው የቤተክርስቲያኗ መዋቅር ወጣቱን አሰባስቦ አደራጅቶ በማስተማር እና በአእምሮም ሆነ በመንፈስ የጎለበት ሆኖ እንዲያድግ በትምህርት የማሳደግ ኃላፊነት የተጣለው በሰንብት ት/ቤቶች ላይ ነው፡፡[[1]](#footnote-1) ሰንበት ትምህርት ቤት ማለት የጾታ ልዩነት ሳይደረግ መንፈሳዊ ወጣቶች በዕለተ ሰንበት፣ በዓበይት በዓላትና በአመቺ ጊዜ ሁሉ በየአጥቢያው ቤተ ክርስቲያን እየተገኙ የኢትዮጵያ ቤተ ክርስቲያን እምነትና ሥርዐት ምግባር የሚያጠኑበት ትምህርት ቤት ነው ፡፡[[2]](#footnote-2)

በኢትዮጵያ ቤተክርስቲያን የሰንበት ት/ቤቶች አሠራር መታየት የጀመረው በሃያኛው መቶ ክፍለ ዘመን መባቻ ላይ እንደሆነ ይነገራል፡፡ የዘመናዊ ትምህርት ሐሳብ ወደ ሀገሪቷ መግባት ተከትሎ እንደሆነ መዛግብት ያሳያሉ፡፡ ከዚህ ክፍለ ዘመን ቀደም ብሎ መማር የፈለገ ወጣት ሁሉ ወላጆቻቸውን ትተው፣ ሙሉ ሕይወታቸውን ሰጥተው፣ ወደ አብነት ት/ቤት በመግባት ተጠልቆ ከማያልቀው የእውቀት ማዕድ የቻሉትን ያህል በብዙ ድካም ይሸምቱ ነበር፡፡ ትምህርታቸውንም ሲያገባድዱ ገሚሱ የመምህራቸውን ወንበር በመተካት አልያም በተለያዩ ቦታዎች አዳዲስ ወንበሮች በመዘርጋት ቀጣይ ትውልድ የማፍራት ሥራ ላይ ሲሰማሩ፤ ሌሎች ደግሞ በተለያዩ የቤተ ክህነትና የቤተ መንግስት የሥራ ዘርፎች በመሰማራት ሀገርና ሕዝብን ያገለግሉ ነበር፡፡ በዋናነት የአባቶች ተተኪ መሆን የወቅቱ ወጣት ዋነኛ ዓላማ ነበር፡፡ ሆኖም ግን በ20ኛው መቶ ክፍለ ዘመን መባቻ ላይ የተከሠተው የዘመናዊ ትምህርት ሐሳብ ወደ ሀገራችን መምጣቱ ግን ወጣቱን ለሁለት ከፈለው፡፡ ወላጆቹን ትቶ “በእንተ ስማ ለማርያም” እያለ ከምእመናን የዕለት ምግብ እያሰባሰበ በአብነት ት/ቤት የሚማር ወጣት እና መኝታና ምግቡ በሞግዚት እየተዘጋጀለት በአዳሪ ት/ቤት የሚማሩ በሚል፡፡ በተላይ የአዳሪ ት/ቤት የወጣቱን ስሜት እየሳበው በመምጣቱ ወደ አብነት ት/ቤት የሚሒደው ወጣት ይልቅ ወደ ዘመናዊ ት/ቤት የሚገባው ቁጥሩ እየጨመረ እንዲሔድ አድርጓል፡፡ ከዚህም የተነሣ በ1930ዎቹ መጨረሻ እና በ1940ዎቹ መጀመሪያ ላይ ወደ ዘመናዊ ትምህረት እየገባ ያለውን ወጣት መድረስ ይቻል ዘንድ በቅዳሜ እሁድ እና በሌሎች መንፈሳዊ እና ሃይማኖታዊ በዓላት ዕላት ትምህረት ለማስተማር የተሰባሰቡ መንፈሳዊ ማኅበራት ፈቃደኛ በሆኑ ወጣቶችና ካህናት አነሳሽነት በተለያዩ ቦታዎች እና በተለያዩ ሁኔታዎች መቋቋም ጀመሩ፡፡[[3]](#footnote-3) እነዚህም የወጣት መንፈሳዊ ማኅበራት የትምህረት መርሐግብር የዛሬን የሰንበት ት/ቤቶች እንቅስቃሴ መሠረት ጥለዋል፡፡

1. **ርዕይ ፣ተልዕኮ እና እሴት**
   1. **ርዕይ**

የኢትዮጵያ ኦርቶዶክስ ተዋህዶ ቤተክርስቲያን ምእመናን በተለይም ሕፃናት አዳጊዎችን እና ወጣቶች በነገረ ሃይማኖት ልቀው፣ የተመሟላ ስብእና ይዘው አርአያነት ያላቸው ጉልህ ሃይማኖታዊ እና ሀገራዊ ድርሻ የሚወስዱ፣ አባቶቻቸውን የሚተኩ፣ እና በሀገራዊ ሆነ በዓለም አቀፋዊ የለውጥ ክስተቶች ላይ በጎ ተፅዕኖ መፍጠር የሚችል ብቁ ትውልድ ሆነው ማየት ፤

* 1. **ተልዕኮ**
* በኢትዮጵያ ኦርቶዶክስ ተዋህዶ ቤተክርስቲያን ውስጥ ባሉ የሰንበት ትምህርት ቤቶች ለሚታቀፉ ሕፃናት፣ ወጣቶችና ጎልማሶች በትምህርተ ሃይማኖት፣በሥርዓተ ቤተክርስቲያን፣ በኢትዮጵያና በዓለም የክርስትና ታሪክ፣ በቤተክርስቲያን የአብነት ትምህርቶች፣ በቤተክርስቲያን አገልግሎት ምስጢራዊ አፈጻጸም ፣በተቀደሰ ትውፊት ላይ ወጥነትና ተከታታይነት ያለው እውቀትን ማስተላለፍ፤
* ለሕፃናትና ለወጣቶች የሚሰጠው ትምህርት በአሰጣጡ፣ በአደረጃጀቱና በዘዴው ዘመኑን በሚዋጅ መልኩ እየተሻሻለ የቅድስት ቤተክርስቲያንን ተልዕኮና የሰንበት ትምህርት ቤቶችን ራዕይ የሚያሳካ በሚሆንበት መልኩ የተቃኘ ማድረግና መቆጣጠር፤
* ወጣቶችን ከቤተክርስቲያኒቷ ትምህርት ሥርዓትና የክርስቲያናዊ ማንነት መገለጫ ከሆኑት ማኅበራዊ መስተጋብርና አኗኗር፣ ጠባይና ሥነምግባር የሚያስወጡ የየዘመናቱን ኢ-ክርስቲያናዊ ለውጦች በመከታተል በክርስቲያናዊ ትምህርት መታገልና ወጣቶችን ከመነጠቅ መጠበቅ፣ እንዲሁም ይህንን ተጋድሎ ማስጠበቅ የሚችልና ለመጭው ትውልድ ፅኑ የሆነ መሠረት መጣሉን ማረጋገጥ ፤
* ከቤተክርስቲያን ትምህርት፣ከክርስቲያናዊ ወላጆች ትውፊት፣ከማኅበረሰቡ ኢትዮጵያዊ የክርስትና አኗኗርና ፍልስፍና ይልቅ በዘመናዊ መገናኛ ብዙሀንና በዘመናዊ ትምህርት ስርጭት የበለጠ የተጋለጡትን የዘመናችንን ሕፃናትና ወጣቶች የሚመጥንና ክርስቲያነዊ ማንነትን የሚያስጠብቅ አዳዲስ ስልቶችንና ዘዴዎችን በመዘርጋት ክርስቲያናዊ ማንነትን ከጥፋት መታደግ፤
  1. **እሴት**
* **ቅድስና/መንፈሳዊናት፡-** አገልግሎት በይዘት፣ በአኗኗርና በድርጊት ቅድስናን የሚመሰክር ለሕፃናትና ወጣቶች “እኔ ቅዱስ ነኝና ቅዱሳን ሁኑ” በማለት አምላክችን ያዘንን ትዕዛዝ የሚተረጉም የሚያረጋግጥ አገልግሎት ፤
* **ፅናትና ምስክርነት፡-** በጊዜውም፣ ያለጊዜውም በክርስቲያናዊ ማንነት መፅናትን በተግባር የሚተረጉምና የተጋድሎ ምሳሌ የሆነ ውሳኔ፣ አገልግሎትና ተግባራዊ ምስክርነት ፤
* **አገልጋይነት፡-** በቅድስት ቤተክርስቲያን ውስጥ ለመታከት እና ያለመሰልቸት በፍቅር ማገልገል፣ ያሉትን ለማፅናት የሌሉትን በትምህርትና በኑሮ ምሳሌነት ለማምጣት ፣ እየተጉ ለሁሉም ፍቅርን መስጠት ፤
* **ዘመኑን መቅደም፡-** ክርስቲያን ወጣቶች ኢ-ክርስቲያናዊ እሴቶች ላይ የቆመ ነገር ግን በዘመናዊ ቴክኖሎጂ በመረዳት እየተፋፋመ ከሚገኘው ሉላዊነት አንፃር “…..ዓለሙን ሁሉ ደቀ መዛሙርቴ አድርጉ” የሚለውን የክርስቲያናዊ ሉላዊነት አምላካዊ ትዕዛዝ በሚፈጽሙት ላይ የተደቀነውን የክርስቲያኖችን ፈተናዎች የመቋቋሚያ አቅም እንዲያዳብሩ ማስቻል ፤

1. **የሰንበት ት/ቤቶች አመሠራረትና እድገት ታሪክ በኢትዮጵያ**

በኢትዮጵያ ኦርቶዶክስ ተዋሕዶ ቤተክርስቲያን የሰንበት ትምህርት ቤቶች አጀማመር በዓለም ላይ ወይም በእህት አብያተ ክርስቲያናት ዘንድ ከነበረው አጀማመር የተለየ ነው። ኢትዮጵያ አውሮፓን የገጠማት መንፈሳዊ ቀውስ አልገጠማትም። እንደ አውሮፓውያን በአንድም ሆነ በሌላ ምክንያት ምእመናን ቤተክርስቲያንን ትተው የኮበለሉበት ጊዜ የለም። እንደ ቅብጥ ቤተክርስቲያንም ከመናፍቃኑ በተቀዳ አካሄድ አልተጀመሩም። እንዲያውም የኢትዮጵያ ኦርቶዶክስ ቤተክርስቲያን የሀገሪቱ የትምህርት ማዕከል በመሆን በብዛት ወንዶች ይሁኑ እንጂ ብዙ ወጣትና ጎልማሶቿን በመንፈሳዊ ትምህርትም ሆነ በሌሎች ጥበባት ስታንጽ ኑራለች። በዓመት 365/366 ቀናት ለእግዚአብሔር የምታቀርበው ምስጋናም ተቋርጦ አያውቅምና ከሰኞ እስከ ቅዳሜ ድረስ የተዘጉ ቤተመቅደሶች አገልጋሎት ይሰጡ ዘንድ ብላም አልጀመረቻቸውም። የቅድስት ቤተክርስቲያን ሁለንተናዊ አገልግሎቷ ዛሬም ቢሆን በምልዐት ሳይቋረጥ እንደቀጠለ ነው። ይሁን እንጂ ሰንበት ትምህርት ቤቶች ያለምክንያትም ደግሞ አልተጀመሩም። ምክንያቱን የሚከተለው ነው።

በ20ኛው ክ/ዘ መጀመሪያ አካባቢ ከዘመናዊ ትምህርት ቤቶች መስፋፋት ጋር ተያይዞ ወደ አብነት ትምህርት ቤቶች ከሚሄደው ወጣት ይልቅ ወደ ዘመናዊ ትምህርት ቤቶች የሚገባው ወጣት ተማሪ ቁጥር እየጨመረ መጣ። ከዚህም የተነሳ ወጣቶችንና ቤተክርስቲያንን በአገናኝ ድልድይነት ያገለግሉ የነበሩ የአብነት ትምህርት ቤቶችን ሚና ከማስቀጠል አንጻር ተግዳሮቶች እየተፈጠሩ መጥተዋል፣በወቅቱ ከተከሰተው ነባራዊ ሁኔታ አንጻር ወጣቱን እንዲስብ ወይም ይዞ እንዲያስቀር ማድረግ ባለመቻሉ እንዲሁም በወቅቱ በተከፈቱ ዘመናዊ ት/ቤቶች የሚሲዮናዊያን ቅሰጣ እጅግ የጠነከረ ስለነበረ ወጣቱ ትውልድ የቀደመ ማንነቱን ይዞ እንዳይቀጥል መሰናክል ሆኖበታል፡፡ ይሂ ሂደት ቀጥሎ ባለበት ሁኔታ ከ1928 –1933 ዓ.ም ሀገራችንን በፋሽስት ጣሊያን በተወረረችበት ጊዜ በኢትዮጵያን ወጣቶች ላይ የደረሰው እልቂትና የፋሽስት ካቶሊካውያን እምነትን በኢትዮጵያ መሰረት የማስያዝ ሙከራዎች በብዙዎች ኦርቶዶክሳዊያን ወጣቶች ላይ ራስ ማንነት የመጠበቅ ቁጭትን ፈጥሯል፡፡ ስለዚህ ከሰኞ እስከ አርብ ዘመናዊ ትምህርት የሚማረውን ተማሪ በመንፈሳዊ እድገቱም የተስተካከለ ይሆን ዘንድ የኢትዮጵያ ኦርቶዶክስ ቤተክርስቲያን ፈቃደኛ በሆኑ ወጣቶች እና ካህናት አነሳሽነት የቅዳሜና እሑድ ትምህርት ቤቶችን ማቋቋም ጀመረች። ይህ ቀዳሚው የቅዳሜና እሑድ ትምህርት የተጀመረው በ1936 ዓም ጀምሮ ነው።

* 1. **ከ1936 -1970 ዓ.ም**

ከላይ በተገለጹት ፈታኝ ኩነቶች ምክንያት በተፈጠሩ ቁጭቶች ወጣቶች በተለያየ መልክ እየተደራጁ ቤተክርስቲያንንና እምነታቸውን ለማስጠበቅ እንዲነሳሱ አድርጓቸዋል፡፡ በዚህ መነሻነትም በወቅቱ በነበሩ ት/ቤቶች የወጣቶች መንፈሳዊ ማኅበራት ተቋቁመዋል፡፡ ከእነዚህም መካከል የሚከተሉት ይገኙበታል፤

**የተምሮ ማስተማር ማኅበር**

በ1930ዎቹ መጨረሻ ከተቋቋሙት መንፈሳዊ ማኅበራት መካከል በ1939 ዓ.ም የተቋቋመው በጊዜው "የተፈሪ መኰንን ት/ቤት" በሚባለው በዛሬ ስሙ እንጦጦ ሙያ እና ቴክኒክ ት/ቤት ውስጥ የተቋቋመው መንፈሳዊ ማህበር ጎልቶ የታያል፡፡ የዚህ ማህበር መሥራቾቹ በተፈሪ መኰንን ት/ቤት እና በቀዳማዊ ኃይለ ሥላሴ ዩኒቨርሲቲ ይማሩ የነበሩ የኦርቶዶክስ ተዋሕዶ ሃይማኖት ተቆርቋሪ ተማዎች ናቸው፡፡ ለተማሪዎቹ መሰባሰብ ምክንያት የሆናቸውም በዩኒቨርስቲው እና በት/ቤቱ ውስጥ በአስተማሪነት ያገለግሉ የነበሩ "ኢየሱሳውያን" የሚባሉ ሚሲዮናውያን ዘመናዊ ትምህርት ለመማር ወደ ዩኒቨርሲቲው ለገባውን ወጣት የኑፋቄ ትምህርታቸውን በማስተማር ከእናት ቤተክርስቲያኑ ያስኮበልሉት በመጀመራቸው ነው፡፡ በተፈሪ መኰንን ት/ቤት የተጀመረው የኦርቶዶክሳዊያን ወጣቶች እንቅስቃሴ ተጠናክሮ ወደ መስከየ ኅዙናን መድኅኔ ዓለም ገዳም ተዛውሮ ተምሮ ማስተማር የወጣቶች መንፈሳዊ ማኅበር ተመሥርቶ ሕፃናትና ወጣቶች በተለያዩ የማስተማር ዘዴ ሥራውን ቀጠለ፡፡

**የወንጌል መልእክተኞች የእሑድ ትምህርት ቤት ማኅበር**

የወንጌል መልእክተኞች የእሑድ ትምህርት ቤት ማኅበር በአዲስ አበባ በሚገኘው የቅድስት ሥላሴ መንፈሳዊ ኮሌጅ በ1942 ዓ.ም ተቋቋመ፡፡[[4]](#footnote-4) በዚህ ዘመን ሁለት ግብጻውያን የቅድስት ሥላሴ መንፈሳዊ ኮሌጅ መምህር የሆኑት አንቱን ሚካኤል እና ረዳታቸው ባኖብ ቼሀታ እነዚህን የቅዳሜ እና እሁድ ትምህርት ቤቶች በኢትዮጵያ አስጀምረዋል፡፡ ትምህርታቸውን ያጠናቀቁ የኮሌጅ ደቀ መዛሙርት ወጣቶች መንፈሳዊ ትምህርት የተጠሙ ምእመናን በትምህርት እንዲረኩ፣ ወጣቱን ትውልድ ወደ ቤተክርቲያን ለማቅረብ፣ ፣ ሕፃናትን ከልጅነታቸው ጀምረው የኢትዮጵያ ኦርቶዶክስ ተዋሕዶ ቤተ ክርስቲያንን ሃይማኖትና ሥርዐት ይዘው እንዲያድጉ አድርጓል፡፡ ማኅበሩ ትምህርት ይሰጥ የነበረው ቅዳሜና እሑድ እንዲሁም፤ በአንዳንድ የዓመት በዓላት ቀኖች ነበር፡፡ በዚህ ጊዜ ለማስተማሪያ የሚያገለግሉ መጻሕፍት በዐዲስ አበባ በአማርኛ ታተመዋል፡፡ በተጨማሪም በወቅቱ የኮሌጁ ተማሪ የነበሩት ዶክተር ኢሳይያስ ዓለሜ ደግሞ ለትምህርት ቤቶችና ለመንፈሳዊ ማኅበራት የሚያገለግሉ መንፈሳዊ መዝሙራት እና ዜማዎችን በአማርኛ ለመጀመሪያ ጊዜ አዘጋጁ፡፡ ይህም አገልግሎት በወቅቱ የኮሌጁን ሓላፊነት ይዘው በነበሩት ሌላው ግብጻውያን መምህር ኤድዋርድ ቤንጃሚን ርዳታና ድጋፍ ነበረው፡፡[[5]](#footnote-5)

**ማኅበረ ሐዋርያት ፍሬ ሃይማኖት**

ማኅበረ ሐዋርያት ፍሬ ሃይማኖት ማኅበር በኤርትራ (በአሥመራ ከተማ) በ1942 ዓ.ም በንቡረ እድ ድሜጥሮስ አማካኝነት ተቋቋመ፡፡[[6]](#footnote-6) ዓላማውም የኢትዮጵያ ኦርቶዶክስ ተዋሕዶ ቤተ ክርስቲያን እምነት ለማጽናትና ሃይማኖትን ለማስፋፋት፤ ካህናትን በሐዋርያነት እየሠለጠነ አምልኮተ እግዚአብሔር ወደ ሌለበት ትምህርት ወደ አልተዳረሰበት ይልካል፡፡ በማኅበራዊ ኑሮም በመሳተፍ የሕጻናት ማሳደጊያ፣ የሽማግሌዎች መጦሪያ፣ የበሽተኞች መታከሚያ ድርጅትን አስፈላጊ በሆነው ሁሉ ይሠራ ነበር፡፡ “ኮከበ ጽባሕ” የተባለ ማተሚያ ቤትን አቋቁሞ፤ ጥንታውያን መጻሕፍትን እንደቀድሞ ሁኔታቸው፤ግእዙን ወደ አማርኛ አማርኛውን ወደ ግእዝ እና ልዩ ልዩ በማስተርጎም፤ ለሕዝብ አገልግሎት የሚጠቅሙ የሃይማኖት የጸሎት መጻሕፍትን፤ ጋዜጦችን እያዘጋጀ በማቅረብ ከፍተኛ አገልግሎት በመስጠት ላይ ነበር፡፡[[7]](#footnote-7)

**ሃይማኖተ አበው ማኅበር**

በ1953ዓ.ም በአዲስ አበባ ዩኒቨርስቲ ውስጥ የተቋቋመውና በብፁዕ ወቅዱስ አቡነ ባስልዮስና በአቡነ አትናቴዎስ ቡራኬና ድጋፍ የተደራጀው ሃይማኖተ አበው የኢትዮጵያ ተማሪዎች ማኅበር የመጀመሪያው የተማሪዎች ንቅናቄ ማኅበር ነበር፡፡ የማኅበሩ ዋነኛ ትኩረት በቤተ ክርስቲያን ውስጥ ያለው ትውፊታዊ ቅርስ ለወጣቱ ትውልድ ትርጉም ሊኖረው በሚችል መልኩ እንዲጠበቅ ማድረግና ለዘመናት በቆዩ የሥርዐትና የአሠራር ችግሮች ላይ በልማትና በሥራ አፈጻጸም ለውጥ ማምጣት ነው፡፡ የዚህ ማኅበርም የበላይ ጠባቂው ራሳቸው ንጉሠ ነገሥቱ ሲሆኑ፤እስከ ደርግ አብዮት ፕሬዚዳንቱ የፍትሕ ሚኒስትሩ አቶ አካለ ወርቅ ሀብተ ወልድ ነበሩ፡፡ ሃይማኖተ አበው በአማርኛ በየወሩ የሚታተምና በእንግሊዝኛ በየሁለት ሣምንት የሚወጣ ሁለት ጋዜጦች ነበሩት፡፡[[8]](#footnote-8)

ከላይ ከተጠቀሱት ጉልህ አስዋጽኦ ከነበራቸው መንፈሳዊ ማህበራት በተጨማሪ በ1950ዎቹ መጨረሻ ሌሎች ብዙ የወጣቶች ማኅበራ በኢትዮጵያ ተቋቁመዋል፡፡ ለምሳሌ፡- “ዓምደ ሃይማኖት” በመንበረ መንግሥት ቅዱስ ገብርኤል ገዳም፤ “ምክሐ ደናግል” በመርካቶ ደብረ አሚን ተክለ ሃይማኖት ቤተ ክርስቲያን የሚጠቀሱ ናቸው፡፡ እነዚህንም የመሰሉ ብዙ ማኅበራት በአዲስ አበባና በመላው ኢትዮጵያ ይገኙ ነበር፡፡ ለምሳሌ፡- “ክብረ ተዋሕዶ” በባሕር ዳር ቅዱስ ጊዮርጊስ ቤተ ክርስቲያን፣ “ከሣቴ ብርሃን” በመቀሌ፤ በነቀምቴ ኢየሱስ ቤተ ክርስቲያን፣ በጅማ መድኃኔዓለም ቤክርስቲያን፣ በደሴ መድኃኔዓለም ቤክርስቲያን፣ በደብረማርቆስ ማርቆስ ቤተክርስቲያን፣ በጎንደር መድኃኔዓለም ቤተክርስቲያን፣ በይርጋለም መድኃኔዓለም ቤተክርስቲያን፣ በድሬዳዋ ቅድስት ማርያም ቤተክርስቲያን፣ በሐረር መድኃኔዓለም ቤተክርስቲያን የተቋቋሙ ወጣቶች መንፈሳዊ ማህበራት ይገኙበታል። እንደዚሁም በሰዋስወ ብርሃን ቅዱስ ጳውሎስ ከፍተኛ መንፈሳዊ ትምህርት ቤት የሚከናወኑ የትምህርተ ወንጌል አገልግሎቶች ነበሩ፡፡ በ1962 ዓ.ም ሊቀ ሥልጣናት አባ ሀብተ ማርያም ወርቅነህ[[9]](#footnote-9) ያን ጊዜ አስተዳዳሪና የንጉሠ ነገሥቱ መንግሥት ካቢኔ የሃይማኖት ጉዳዮች ኃላፊ በቅድስት ሥላሴ ካቴድራል ሦስት ማኅበራት አቋቁመዋል፡፡ “ማኅበረ ሥላሴ” የወንዶች፣ “ማኅበረ እስጢፋኖስ” የዲያቆናት፣ “ማኅበረ ክርስቶስ” የሴቶች ነበሩ፡፡[[10]](#footnote-10)

**መዋቅራዊ መሠረቶች**

በተለያዩ ስፍራዎች እና ሁኔታዎች በወጣቶች እና ተነሳሽነት ባላቸው ካህናት የሚቋቋሙትን የሰንበት ት/ቤቶች ለማጠናከር ባሎም ወጥነት ባለው መንገድ ለማስተባበር ይቻል ዘንድ በ1960 ዓ.ም ሁለተኛው ፓትርያርክ ብፁዕ ወቅዱስ አቡነ ቴዎፍሎስ መመረያ ሰጭነት በጠቅላይ ቤተ ክህነት በስብከተ ወንጌልንና ማስታወቂያ መመሪያ ሥር ማዕከላዊ ጽ/ቤት በጠቅላይ ቤተክህነት ተቋቋመ፡፡ ይህም ማዕከላዊ ጽ/ቤት ‹‹የሰንበት መምህራን ጽ/ቤት ይባል›› ነበር፡፡ ይህም ጽ/ቤት በዋናነት ከመንፈሳዊ ኮሌጅ እና ከሌሎችም ከፍተኛ ት/ቤቶች ያሉ ደቀ መዝሙሮችን "የሰንበት መምህራን" በሚል ስያሚ በአዲስ አበባ ታላላቅ አድባራትና በዘመኑ በነበሩት 14ቱ ክፍለ ግዛቶች አልፎ አልፎ በአውራጃና በወረዳዎችም ጭምር የመመደብ አገልግሎት ይሰጥ ነበር፡፡

ይህ ጽ/ቤትም እስከ 1965 በመጠኑም ቢሆን የወጣቶችን መንፈሳዊ ማኅበር ሲያስተባብር ቆይቶ በ1965 ዓ.ም ራሱን ችሎ “የወጣቶች ጉዳይ መምሪያ” ሆኖ በአጠቃላይ የመንፈሳዊ ወጣት ማኅበራትን እንዲያስተባብር ተዋቀረ፡፡ በዚህ መምሪያ አስተባባሪነት መንፈሳዊ ማህባረቱን በአንድነት የሚያገኛኝ የወጣቶች መንፈሳዊያን ማህበራት ጠቅላላ ጉባኤ በ1966ዓ.ም. ተደረጎ የራሱን አሠራር መዘርጋት ጀምሮ ነበር ፡፡[[11]](#footnote-11) ሆኖም ግን በ1966 የተከሰተው የመንግስት ለውጥ ወጣቶች ላይ ከነበረው ትኩረት እና የጥፋት እንቅስቃሴ ይህ ጉባኤ ቀጣይነት ሳይኖረው ተቋርጦ ቀርቷል፡፡

በ1970 ዓ.ም ለሁለተኛ ጊዜ ተሸሽሎ በወጣው ቃለ ዐዋዲ በየአጥቢያ ቤተክርስያኑ ከተቋቋሙት 11 ክፍሎች አንዱ ወጣቶች ጉዳይ ክፍል እንዲሆን ሲደረግ ይህ ክፍል /አጠቃላይ ጉባኤ/ የወጣቶች መንፈሳዊ ማኅበራትን የማቋቋምና የማደራጀት ኃላፊነት ተሰጥቶታል፡፡ በወጣቶች መንፈሳዊያን ማኅበራት አጠቃላይ ጉባዔ እና በሃይማኖተ አበው ማኅበር መካከል ጠንካራ ልዩነቶች የተፈጠሩበትም ጊዜ ነበር፡፡ በ1971ዓ.ም በወቅቱ በነበረው ፖለቲካዊ አስተሳሰብ ጫና አጠቃላይ ጉባዔው ተዘጋ፡፡ በዚሁ ዓመት ሃይማኖተ አበው በውስጡ በነበረ ሃይማታዊ ችግር በጠቅላይ ቤተክህነቱ ታገደ፤ ቆይቶም ቤተክርስያኗ ውሳኔ ተዘጋ፡፡

* 1. **ከ1970- 1982**

ይህ ምዕራፍ በኢትዮጵያ ሰ/ት/ቤቶች ታረክ ታላቅ ድርሻ ያለው ክፍለ ጊዜ ነው፡፡ የሰንበት ት/ቤቶች ሕልውና በቅዱስ ሲኖዶስ ደረጃ ተቀባይነት አግኝቶ "ሰንበት ት/ቤት" በሚል ስያሜ በሁሉም አብያተ ክርስቲያናት ውስጥ ሰንበት ት/ቤቶች እንዲቋቋሙ የተደረገበት፤ ሕጋዊ ህልውና ይኖራቸው ዘንድ በ1970 ዓም ተሻሽሎ በተዘጋጀው ቃለ ዐዋዲ ላይ ራሱን የቻለ አንቀጽ እንዲኖረው፣ ተግባሩና ኃላፊነቱ በግልጽ እንዲቀመጥ ተደርጓል፡፡ ለዚህም ሦስተኛው ፓትርያሪክ ብፀዕ ወቅዱስ አቡነ ተ/ሃይማኖት ፓትሪያርክ ርእሰ ሊቀነ ጳጳሳት ዘኢትዮጵያ ጀምሮ በየደረጃው ያሉ ሊቃውንት እና የቤተከርስቲያን ከፍተኛ አመራሮች ታላቅ አስተዋፅኦ አድርገዋል፡፡ በማያያዝም 1973ዓ.ም. በቅዱስ ሲኖዶስ የጸደቀ መተዳደሪያ ሕግ እና በ1976ዓ.ም በቅዱስ ሲኖዶስ የጸደቀ መነሻ ሥርዐተ ትምህርት ተሰጥቶታል፡፡

ነገር ግን በ1974 ዓ/ም በደርግ መንግሥት ከተቋቋመው አብዮታዊት ኢትዮጵያ ወጣቶች ማኅበር (አኢወማ) ጋር በስም ይመሳሰላል ስለተባለ በጊዜው በነበሩ አባቶች ብልሃት ከላይ አስከታች ባለው መዋቅር የነበሩት አካላት ሰንበት ት/ቤቶች ከሚል ስያሜ ጋር እንዲጠሩ ተደረገ። በዚህም ማኅበራቱ የሰንበት ትምህርት ቤቶች ሲባሉ መምሪያው ደግሞ የሰንበት ትምህርት ቤቶች ማደራጃ መምሪያ ተብሎ ተሰየመ።

በተጨማሪም አብዮታዊት ኢትዮጵያ ወጣቶች ማኅበር (አኢወማ) ይመራበት የነበረው ርእዮተ ዓለም ከቤተ ክርስቲያን አስተምህሮ የተለየ በመሆኑ ቤተ ክርስቲያን ገፍቶ ለመጣል የተለያዩ እርምጃዎች የወሰደበት ጊዜ ስለነበር በሰንብት ት/ቤቶች እድገት ላይ ታላቅ ተጽኖ ፈጥሯል፡፡ በተለይም ወጣቱ በአንድ ሀገራዊ የወጣት ማህበር ብቻ ለማሰባስብ በነበረው አቋም ወጣቶች ወደ ሰንበት ት/ቤቶች እንዳይመጡ ገደብ ያደርግባቸው ነበር፡፡ በተጨማሪም በ1970ዎቹ መጨረሻ የነበረው ጦርነት እየተፋፋመ ሲመጣም ወጣቱ ለጦርነት ይፈለግ ስለነበር በሰንብት ት/ቤት እንደልብ መሰብሰብ አዳጋች ሆነ፡፡ ከዚህም የተነሳ አባዛኛዎቹ ሰንበት ት/ቤቶች የሕፃናት እና የአዳጊዎች መዋያ እና የቤተክርስቲያን ዝማሬዎች ማጥኛ ብቻ እንዲሆን አስገደዳቸው፡፡ በቅዱስ ሲኖዶስ የተሰጠውን ሥርዓተ ትምህረት መጠቀም ሳይችል፤ በእየአጥቢያ ቤተክርስቲያን ባሉ ወጣቶች ጥንካሬ እና ድክመት ላይ የተንጠለጠለ ተቋም ሆኖ ኖረ፡፡ በተጨማሪም በ1970ዓ.ም. ለወቅቱ ምላሽ ለመስጠት ሲባል የተቀመጠው የ30 ዓመት ገደብ ሰንበት ት/ቤቶች በእውቀት እና በልምድ በጎለበቱ አባላት እንዳይመሩ እና በአፍላ ወጣትነት ፈተና የሚወድቅ እና የሚነሳ ስብስብ ሆኖ እንዲቆይ አድርጎታል፡፡

* 1. **ከ1983 ዓ.ም - እስከ አሁን**

ቀደም ሲል በወጣቶች ላይ የነበረው የመንግሥት ተጽእኖ በመነሳቱ፣ የፕሮቴስታንስ መናፍቃን በወጣቱ ላይ ያደረጉት ወረራ የፈጠረው ቁጭት እና ሌሎቸ በጎ አጋጣሚዎች ተጨምረው ወጣቱ ፊቱን ወደ ቤተክርስቲያን እና በወጣት የቤተክርስቲያን አገልግሎት እምርታ የታየበት ነው፡፡ ቀደም ሲል “እግዚአብሔር የለም” በሚል ርዕዮት ዓለም የተመታው እና ፕሮቴስታኒዝምን እንደ ስልጣኔ ይመለከት የነበረው የከፍተኛ ትምህርት ተቋማት ተማሪ ፊቱን ወደ ቤተክርስቲያን መመለሱ የሰንበት ት/ቤቶችን የአገልግሎት ከፍ ወዳለ ምዕራፍ እንዲሸጋገር ምክንያት ሆኗል፡፡

ከዚህም የተነሳ በ1986 ዓ.ም ሀገር አቀፍ የሰንበት ት/ቤቶች መተዳደሪያ ደንብ በወጣቶች ስብስብ እና በማደራጃ መምሪያው ተዘጋጅቶ በቅዱስ ሲኖዶስ ጸድቆ በሥራ ላይ ውሏል፡፡ ይህንም ተከትሎ የሰንበት ት/ቤቶች ወደፊት በስፋት የምናያቸውን አስተዋጽኦች የሚየበረክቱ ተቋማት እንዲሆኑ አስችሏቸዋል፡፡ ሆኖም ግን ሰንበት ት/ቤቶች እንደተቋም ሊሠሯቸው እየተገባ ያላከኗወኗቸው በርካታ ተግባራት ይቀራሉ፡፡ ከላይ እንደጠቀስነው ሰ/ት/ቤቶታቻትን ከ70 ዓመታት ያላነሰ ልምድ እና ተሞክሮ ቢኖራቸውም በቅዱስ ሲኖዶስ የተሰጣቸውን ዋናውን ተልኮአቸውን ማለትም በየጊዜው በተለዋዋጭነት የሚመጡ የወጣቶች ፈታና እና ተግዳድሮት መቋቋም የሚችል በአእምሮውም ሆነ በመንፈሳዊ ሕይወቱ የበለጸገ ትውልድ ከማፋራት ሲታዩ ሰንበት ት/ቤቶቻቻትን ገና ብዙ የሚቀራቸው መሆኑ ይታያል፡፡

ይህን ከግንዛቤ ውስጥ ያስገቡት የሰንበት ት/ቤቶች ማደራጃ መመሪያ ሠራተኞች እና በቅረበት የተገኙት የአዲስ አባባ ሰንበት ት/ቤት ወጣቶች አነሳሽነት በ2003ዓ.ም የሰንበት ት/ቤቶች አንድነት ጠቅላላ ጉባኤ ተመሥርቷል፡፡ የጠቅላላ ጉባኤው መመሪያም በ2004ዓ.ም በቅዱስ ሲኖዶስ ጸድቆ ለሁሉም ሀገረ ስብከቶች ተሰራጭቷል፡፡ የሰንበት ት/ቤቶች አንድነት መዋቀር ለማደራጃ መመሪያው በፈጠረለት አቅም በመጠቀም ለአለፉት 10 ዓመታት የሰንበት ት/ቤቶችን አሠራር ሊለውጡ የሚያስችሉ በርካታ ተግባራትን በመከናወን ላይ ናቸው፡፡ ከነዚህም ውስጥ ዋና ዋናዎቹን ለግንዛቤ ይረዱ ዘንድ እንደሚከተለው ቀርበዋል፡፡

* የሀገር አቀፍ ሰንበት ት/ቤቶች አንድነት ጠቅላላ ጉባኤ የአደረጃጀት መመረያ በ2004 በቅዱስ ሲኖዶስ መጸድቁን ተከትሎ በ2005ዓ.ም. በተደረገው የሰንበት ት/ቤቶች አንድነት ምሥረታ ሐዋርያዊ ጉዞ ከ40 ባላነሱ ሀገረ ስብከቶች የሰንበት ት/ቤቶች አንድነቶች ተዋቅረዋል፤



* የሰንበት ት/ቤቶችን አሠራር ወጥነትን ማጠናከር የሚያስችሉ የሁሉንም ሀገረ ስብከቶች ነባራዊ ሁኔታዎች ከግምት ውስጥ ያስገቡ እና እንደወቅቱ ተጨባጭ ሁኔታ ተለዋዋጭነት ጠባይ ያላቸው የአምስት ዓመታት ስልታዊ ዕቅድ በማዘጋጀት አብዛኛው ሀገረ ስብከቶች ተጠቃሚ እንዲሆኑ አያደረገ ሲሆን፤ የመጀመሪያው አምስት ዓመት የትግባራ ዘመን ተጠናቆ ሁለተኛው ዙር የአምስት ዓመት ስልታዊ ዕቅድ በትግበራ ላይ ነው፤
* የሰንብት ት/ቤቶችን ትምህረት ወጥነት ያለው ማድረግ የሚያስችል በ8 ዋና ዋና የትምህርት ክፍሎች እና በ5 ድጋፍ ሰጭ ትምህርቶች የተቀረጸ፣ ከ1-12ኛ ክፍል በተከታታይነት ማስተማር የሚያስችል ሥርዓተ ትምህረት በማዘጋጀት በመጽሐፍ አሳትሞ አሰራጭቷል ፤ የሁለት ዓመት የሙከራ ተግባራት በተመረጡ ሰንበት ት/ቤቶች በማደረግ የአፈጻጸም ማስተካከያዎች በተለይም የጊዜ-የቦታ-መምህራን ጥምረት በተለያዩ ደረጃ ላሉ ሰንበት ት/ቤቶች በማዘጋጀት ከ2012ዓ.ም. የትምህረት ዘመን ጀምሮ በሁሉም ሰንበት ት/ቤቶች ተግባራዊ እንዲሆን በማድረግ ላይ ይገኛል፤[[12]](#footnote-12) ከ1ኛ አስከ 12 ኛ ክፍል የለው ሥርዓተ ትምህርት ትግበራው በመከራ ላለፉት አራት አመታት በተመረጡ 57 ሰንበት ትምህርት ቤቶች እየተሰጠ ይገኛል ከዚህም በተጨማሪ በኦሮምኛ ፣ በትግርኛ እና በእንግሊዘኛ ሥርአተ ትምህርቱ በመተርጎም ላይ ሲሆን ። ከዚህም በተጨማሪ የማስተማሪያ መጽሐፍት ዝግጅት በስፋት እየተሰራ ይገኛል። በሙከራ ሥርዓተ ትምህርቱን እየሰጡ ከሚገኙ 57 ሰንበት ትምህርት ቤቶች በሀገረ ስብከት ደረጃ የ4ኛ የ6ኛ እና የ10ኛ እያስተማሩ የሚገኙ 34 ሰንበት ትምህርት ቤቶች ከተማ አቀፍ ፈተና በአዲስ አበባ በ70 ዓመት የሰንበት ትምህርት ቤት ታሪክ ለመጀመሪያ ጊዜ አስፈትኗል። 2013 ዓ.ም ሀገር አቀፍ የሰንበት ትምህርት ቤት አንድነት ጉባኤ በተላለፈ ውሳኔ መሠረት ከ2014ዓ.ም ጀምሮ ሁሉም ሥርዓተ ትምህርቱን ይተገብራል ተብሎ ይጠበቃል
* የሰንበት ት/ቤቶች ዝማሬ ወጥነት ያለው እንዲሆን ከመስከረም 1- ጳጉሜ 5 በሉ ዕለታት እና በዓላት የተዋቀረ መዝሙረ ተዋህዶ የተሰኛ የዝማሬ መጽሐፍ በማሳተም እና ለሁሉም መዝሙራት የዜማ ተፋልሶ እንዳይኖር ዜማቸውን በኦዲዮ ሲዲ በማሳተም ለሁሉም ሀገረ ስብከት እንዲሰራጭ አድርጓል፤ ሀገረስብከቶችም በየደረጃው ለወረዳ እና ለአጥቢያ ሰንበት ት/ቤቶች አቅም በፈቀደ መጠን እያሰራጩ ይገኛል፤
* የሰንብት ት/ቤቶችን ሥርዓተ ትምህረት አፈጻጸም የሚያግዙ 86 የማስተማሪ መጽሐፍት በመለየት እና የቤተክርስያን ሊቃውንትን እና የሰንበት ት/ቤችን መምህራን በጥምረት በማደራጀት የማስተማሪያ መጽሐፍት ዝግጅት ተጀምሯል፤
* የሥርዓተ ትምህረቱን ተደራሽነት ከማስፋት አንጻር ከኢትዮጵያ ኦርቶዶክስ ተዋህዶ መገናኛ ብዙኃን ጋር በመተባበር የሥርዓተ ትምህርቱ ትምህርቶች በቴሌቪዥን እንዲተላለፉ በማድረግ ላይ ይገኛል
* የሰንብት ት/ቤቶችን መምህራን አቅም ለማሳደግ የሚያስችሉ የክረምት ወቅትን ማዕከል ያደረጉ የሰንበት ት/ቤቶች መምህራን ሥልጠና በተለያዩ ደረጃ በመስጠት ላይ ይገኛል፤
* ተተኪ አመራርን ለማፍራት የሚያስችል የተተኪ አመራር መርሐ ግብር በመቅረጽ በተለያ ደረጃ እና በተለያየ ስፍራ አቅም የማሳደግ ስራዎች እየሰራ ይገኛል፤
* ወቅታዊ በሆኑ የቤተክርስቲያን ጉዳዮች እና በፕሮቴስታዊ ተሃድሶ የኑፋቄ አካሄድ ላይ ጥናት በማድረግ እና ማስረጃዎችን በማሰባሰብ ለቅዱስ ሲኖዶስ በማቅረብ ውሳኔ እንዲሰጥባቸው አድርጓል፤ የቅዱስ ሲኖዶስ ውሳኔዎችም ተግባራዊ እንዲሆኑ ክትትል እያደረገ ነው፤
* የሰንበት ትምህርት ቤት ማደራጃ መምሪያ እና የሰንበት ትምህርት ቤቶች አፈጻጸም ወጥነት ይበልጥ የሚያግዝ የ50 ዓመት ፍኖተ ካርታ ተነድፎ እና አርሱን መሠረት አድርጎ የተዘጋጀውን ሁለተኛውን የአምስት ዓመት ስልታዊ ዕቅድ ማስፈጸሚያ የሚሆኑ 11 ፕሮጀክቶች ተቀርጸው ለቅዱስ ፓትርያርኩ እና ለጠቅላይ ሥራ አስኪያጁ ለብፁዕ አቡነ ያሬድ አቅርቦ ወደ አፈጻጻም እንዲገባ መመሪያ ተሰጥቶበታል፤

ይህም ሁሉ ሆኖ ሰንበት ት/ቤቶች ከሚጠበቅባቸው እና ከተሰጣቸው ተልዕኮ አንጻር ሲታይ ገና ያልተደረሰባቸው በርካታ ሥራዎች እንዳሉ የታመነ ነው፡፡ ሐዋርያው ቅዱስ ጴጥሮስ ‹‹ …. ወንድሞች ሆይ ……ከፊት ይልቅ ትጉ፤›› ብሎ እንዳስተማረው፤ ከትላንት ይልቅ ዛሬ፣ ከዛሬም ይልቅ ነገ ልንተጋባቸው የሚገቡ በረካታ ተግባራት ይቀራሉ፡፡

1. **ሰንበት ት/ቤት በህገ ቤተክርስቲያን (ቃለ ዓዋዲ)**

ቤተክርስቲያን መንፈሳዊ አስተዳደሯ የተቀናጀና ሁሉን አሳታፊ እንዲሆን አድርጋ በሠበካ መንፈሳዊ አስተዳደር ደንብ በቃለ አዋዲ ደንግጋ ማስተዳደር ከጀመረች በጣት የሚቆጠሩ አስርት ዓመታት አልፈዋል፡፡

በዚህ ደንብ ውስጥ አባቶቻችን አርቀው አይተው የቤተክርስቲያን መንፈሳዊ አስተዳደር በካህናት በምእመናን እና በሰ/ት/ቤት ወጣቶች የጋራ መንፈሳዊ ጉባኤ እንዲመራ ህግ ደንብ አዘጋጅተዋል ይህ ደንብ ዘርፈ ብዙ ጠቀሜታዎችና ተግዳሮቶች አሉት፡፡

* 1. **ጥቅም**
* ሁሉም የቤ/ክ አካላት የባለቤትነት ኃላፊነት እንዲኖራቸው ከወጣቱም ከምእመን ከካህናትም ውክልና እንዲኖር ተደርጓል፡፡
* መንፈሳዊ አስተዳደሩ ዘመኑን እንዲዋጅ ምእመናን በጉልበትም በእውቀታቸውና በገንዘባቸው ወጣቶች በእውቀታቸውና በጉልበታቸው እና በገንዘባቸው ካህናት በመንፈሳዊ እውቀታቸውና ጉልበታቸው በጉልበታቸው ቤተክርስቲያንን እንዲያገለግሉ እድል ፈጥሯል፡፡
* ህጻናትና ወጣቶች በሰ/ት/ቤት በመታቀፍ ቃለ አዋዲው በሚሰጣቸው አወቃቀር መሰረት በመደራጀት በሚሊዮኖች በሚቆጠሩ ለህጻናትና ወጣቶችና ጎልማሶች ቃለ እግዚአብሔር እንዲማሩ በሥነ ምግባር እንዲታነጹ ለሃገርም ለቤተሰብም በሥነ ምግባር የታነጸ ብቁ ዜጎችን ቤ/ክርስቲያን እንድታፈራ አስችሏል፡፡
* ወጣቶች ለአባቶች በሀሳብ በመላላክ በመታዘዝ ዘርፈ ብዙ አገልግሎት እንዲፈጽም የሰበካ መንፈሳዊ አስተዳደር ጉባኤው አወቃቀር ከፍተኛ አስተዋጽኦ አድርጓል፡፡
  1. **ተግዳሮቶች**

ምንም እንኳን አባቶች የሠሩት ሥርዓት በእጅጉ የተዋጣለት ቢሆንም የሚታዩ የአፈጻጸም ክፍተቶች አሉ እነዚህም

* አሁን አሁን የወጣቶችን በሰበካ መንፈሳዊ ጉባኤው ያለን ተሳትፎ እንደፈተና የሚመለከቱ ከቤ/ክ እድገት ይልቅ የግል ጥቅመኞች አንድ አንድ የቤ/ክርስቲያን አስተዳደር አካላት በሰበካ መንፈሳዊ አስተዳደር ጉባኤ ወጣቶችን ለማሳተፍ እንቅፋት የሚፈጥሩ ሆነው መታየት
* ለወጣቶች የተቀመጠው የእድሜ ገደብ ሰ/ት/ቤቶች ኮትኩተው አሳድገው ለቤ/ክ የአገልግሎት ፍሬያቸውን በረጋ መንፈስ በሚያበረክቱበት ወቅት በህግ መገደቡ አሁን ላይ ለብዙ ማህበራት መፈጠርና የቤ/ክንን የተማከለ አስተዳደር የሚፈታተን ለመሆኑ አያጠራጥርም በዚህም ሁሉም ባለድርሻ አካላት ወጣቶችንና ጎልማሶች በሰ/ት/ቤት ማዕቀፍ እንዲዋቀርሩ አለመደረጉ
* የመንበረ ፓትሪያርክ ሰበካ መንፈሳዊ አስተዳደር ጉባኤ፤የመንበረ ፓትሪያርክ ሰበካ መንፈሳዊ አስተዳደር ጉባኤ አባላት በምዕራፍ 7 አንቀጽ 47 እና 49 በሁሉም መዋቅራ በአጥቢያ ቤ/ክርስቲያን፣ በወረዳ ቤ/ክህነት፣ በመንበረ ጽጽስና ሃገረ ስብከት፣ በመንበረ ፓትሪያርክ አጠቃላይ ሰበካ ጉባኤ በተዋቀሩት የቤ/ክን መዋቅሮች ከቅዱስ ሲኖዶስ በታች ባሉ የመንፈሳዊ አስተዳደር እርከኖቿ ምእመናን በእውቀታቸውና በገንዘባቸው አስተዳደሩን እንዲያግዙ ፤ ወጣቶች በእውቀታቸው በገንዘባቸው አስተዳደሩን እንዲያግዙ እንዲሁም ካህናት በእውቀታቸውና በበጊዜያቸው አስተዳደሩን እንዲያግዙ በቃለ አዋዲ ደንብ አውጥታ ብትወስንም በየእርከኑ ከፍተኛ የውሳኔ አካል የሆነውን
* የመንበረ ፓትሪያርክ አጠቃላይ ሰበካ መንፈሳዊ አስተዳደር ጉባኤ (ሥራ አስፈጻሚ ኮሚቴ) እና መንፈሳዊ ጉባኤ
* በመንበረ ጽጽስና ሃገር ስብከት መንፈሳዊ አስተዳደደር ጉባኤ (ሥራ አስፈጻሚ ኮሚቴ) እና መንፈሳዊ ጉባኤ
* በወረዳ ሰበካ መንፈሳዊ አስተዳደር ጉባኤ (ሥራ አስፈጻሚ ኮሚቴ) እና መንፈሳዊ ጉባኤ በየእርከነ በቃለ ዓዋዲ እውቅና የተሰጣቸው የካህናት የምእመናንና የሰ/ት/ቤት ወጣቶች ውክልና ከአጥቢያ ቤ/ክርስቲያን ሰበካ መንፈሳዊ አስተዳደር ጉባኤ ውጪ በተግባር አለመፈጸሙ
* ቃለ አዋዲው የሠበካ መንፈሳዊ ጉባኤው አወቃቀር ተሸሽሎ በተሰጠው
* አንድ የአጥቢያ ቤ/ክ ሰበካ መንፈሳዊ ጉባኤ ምዕራፍ 3 አንቀጽ 10 እና 11 የአጥቢያ ቤ/ክ መንፈሳዊ ጉባኤ እና የአጥቢያ ቤ/ክ ሰበካ መንፈሳዊ አስተዳደር ጉባኤ (ሥራ አስፈጻሚ ኮሚቴ) አወካከል ከካህናት ፤ ምእመናን እና ሰ/ት/ቤት ውክልናን የማያሳይ
* የወረዳ ሰበካ መንፈሳዊ አስተዳደር ጉባኤ፤ የወረዳ ሰበካ መንፈሳዊ አስተዳደር ጉባኤ አባላት በምዕራፍ 5 አንቀጽ 32 እና አንቀጽ 34
* የመንበረ ጽጽስና ሃገረ ስብከት ሰበካ መንፈሳዊ አስተዳደር ጉባኤ ፤ የመንበረ ጽጽስና ሃገረ ስብከት ሰበካ መንፈሳዊ አስተዳደር ጉባኤ አባላትን በተመለከተ በምዕራፍ 6 አንቀጽ 39 እና 41
* የመንበረ ፓትሪያርክ ሰበካ መንፈሳዊ አስተዳደር ጉባኤ፤የመንበረ ፓትሪያርክ ሰበካ መንፈሳዊ አስተዳደር ጉባኤ አባላት በምዕራፍ 7 አንቀጽ 47 እና 49

በሁሉም ከላይ በተዋቀሩት የቤ/ክን መዋቅሮች ከቅዱስ ሲኖዶስ በታች ባሉ የመንፈሳዊ አስተዳደር እርከኖቿ ምእመናን በእውቀታቸውና በገንዘባቸው አስተዳደሩን እንዲያግዙ ፤ ወጣቶች በእውቀታቸው በገንዘባቸው አስተዳደሩን እንዲያግዙ እንዲሁም ካህናት በእውቀታቸውና በበጊዜያቸው አስተዳደሩን እንዲያግዙ በቃለ አዋዲ ደንብ አውጥታ ብትወስንም በየእርከኑ ከፍተኛ የውሳኔ አካል የሆነውን

* የመንበረ ፓትሪያርክ አጠቃላይ ሰበካ መንፈሳዊ አስተዳደር ጉባኤ (ሥራ አስፈጻሚ ኮሚቴ) እና መንፈሳዊ ጉባኤ
* በመንበረ ጽጽስና ሃገር ስብከት መንፈሳዊ አስተዳደደር ጉባኤ (ሥራ አስፈጻሚ ኮሚቴ) እና መንፈሳዊ ጉባኤ
* በወረዳ ሰበካ መንፈሳዊ አስተዳደር ጉባኤ (ሥራ አስፈጻሚ ኮሚቴ) እና መንፈሳዊ ጉባኤ

ከላይ በስም የተገለጹት በየእርከኑ በቃለ ዓዋዲ እውቅና የተሰጣቸው የካህናት የምእመናንና የሰ/ት/ቤት ወጣቶች ውክልና ከአጥቢያ ቤ/ክን ሰበካ መንፈሳዊ አስተዳደር ጉባኤ ውጪ በተግባር አለመፈጸሙ ዛሬ ለደረስንበት ለመልካም አስተዳደር እጦትና ለምእመናን ከበረቱ ለመውጣታቸው ጉልሁን ድርሻ ይወስዳል፡፡ የሰበካ አጠቃላይ መንፈሳዊ ጉባኤ እና የሰበካ መንፈሳዊ አስተዳደር ጉባኤ የሰ/ት/ቤት ወጣቶች የጉባኤ ውክልና ያለው ተትቶ በአስተዳደር አካላት ብቻ መመራቱ ከአጥቢያ በላይ ያሉ አወቃቀሮች የካህናት የምእመናንና የሰ/ት/ቤቶች ከፍተኛ አስተዋጽኦ እንዳይኖርና ለብልሹ አሰራር መንገድ የከፈተ ሆኗል፡፡ ከዛም በተጨማሪ ቤ/ክ ዘመኑን እየቀደመች ሐዋርያዊ ተልእኮዋን እንዳትፈጽም እንዲሁም መንጋው በአስተዳደር ክፍተት እንዲኮበልል ምክንያት ሆኗል፡፡ ይህም ወደፊት በቃለ አዋዲው ደንብ መሰረት ካልተፈጸመ የቤ/ክ አስተዳደር ክፍተት ከዚህ በባሰ ወደ ማጥ እንደሚሄድ እያጠራጥርም፤ በዚህ ሰዓት ለዓለም ለሃገር ለምእመናን ያላትን የማያልቅ ጸጋ በተሸለ አስተዳደር እንድታበረክት፡፡

1. **የሰንበት ት/ቤትቶች መልካም እድሎች፣ አገልግሎት/አስተዋጽኦ/ እና ተግዳሮቶች**
   1. **መልካም እድሎች**

* በየዘመኑ የሚተካኩ ቤተክርስቲያን በፍቅር ለማገልገል ወደ ሰንበት ት/ቤት የሚመጡ ጊዜያቸውን፣ ጉልበታቸውን፣ እውቀታችን እና ገንዘባቸውን የሚሰጡ፣ የቤተክርስቲያኒቷ የሃይማኖት ዶግማና ሥርዓት የተኮተኮቱ፣ሃይማኖቱ የሚያዘውን አኗኗር የሚጠብቁ፣ ፈሪሀ እግዚአብሔር ያደረባቸው፣ ለቤተሰቦቻቸው የሚታዘዙ፣ አባታቸውንና እናታቸው የሚያከብሩ፣ በአካባቢያቸው በመልካም ሥነ ምግባራቸው የሚታወቁ በርካታ ኦርቶዶክሳዊ ወጣቶች መኖራቸው፤
* ሰንበት ት/ቤቶች ከቃለ ዓዋዲው አንስቶ በተለያዩ የቤተክርስቲያን ደንቦች እና መመሪያዎች ሕጋዊ እና መዋቅራዊ ህልውና የተሰጣቸው/ያላቸው/ ተቋማት መሆናቸው፤
* ሰንብት ት/ቤቶች በገጠርም ሆነ በከተማ፣ በሀገረ ውስጥም ሆነ ከሀገር ውጭ በሚገኙ አጥቢያ ቤተከርስቲያናት ሁሉ የመቋቋም እድል ያላቸው ሰፊ ተደራሽነት ያላቸው መንፈሳዊ ተቋማት መሆናቸው፤
* የሰንበት ት/ቤት አባላት ሀገራቸውን የሚወዱ፣መልካም ዜጋ በመሆን በሚሰማሩበት የሥራ መስክ በመልካም አርአያነታቸው የተመሰከረላቸው፣ለትዳራቸው ፤ቤተሰባቸው ታማኝና በአካባያቸው በመልካም አርአያነት በምሳሌነት መጠቀሳቸው መሆናቸው እና ለመጥፎ ሱስ ተገዢ አለመሆናቸው፤
* ከ1983 ዓ/ም በኋላ ሰንበት ትምህርት ቤቶችን በተወሰነ ደረጃ ማጠናከር ከቻሉ ጉልህ ክስተቶች አንዱ በኢ/ኦ/ተ/ቤ/ክ/ት/ቤ/ማ/መምሪያ ሥር የሚንቀሳቀሰው ማኅበረ ቅዱሳን መመጣት ነው። ማኅበሩ ሲመሠረት ሰንበት ትምህርት ቤቶችን ማጠናከር የሥራው አስኳል እንደሚሆኑ በመወሰን እንደነበር ነባር አባላቱ ይገልጣሉ። በዚህም በተለይም የመምህራን ማሰልጠኛዎችን ጨምሮ ከፍተኛ ትምህርት ተቋማት ባሉባቸው አካባቢዎች ማኅበሩ ያደራጃቸው የነበሩ የግቢ ጉባኤያት የየአጥቢያ ሰንበት ትምህርት ቤቶች አካላት ስለነበሩ ጉባኤያቱ ሰንበት ትምህርት ቤቶችን በማጠናከር ረገድ የራሳቸውን ሚና ተጫውተዋል።

* 1. **የሰንበት ት/ቤቶች አገልግሎት/ አስተዋጽኦ/**
     1. **ትውልድ በማነጽ**

የኢትዮጵያ ኦርቶዶክስ ተዋህዶ ቤተክርስቲያን ቅዱስ ሲኖዶስ ለሰንበት ት/ቤቶች የሰጠውን ተቀዳሚ ተልዕኮ መነሻ በማድረግ በከተማ ሆነ በገጠር የተቋቋሙ ሰንብት ት/ቤቶች ለሰው ልጆች አእምሮአዊ እና መንፈሳዊ እድገት ወሳኝ የሆነውን የክርስትና ትምህርት በመስጠት ትውልዱ በተለይም ወጣቶች እና ሕፃናት በሰው እና በእግዚአብሔር ፊት በጥበብ እና በሞገስ እንዲያድጉ፣ የኢትዮጵያ ኦርቶዶክስ ተዋሕዶ ቤተክርስቲያንን እምነት፣ ሥርዓት እና ትውፊት ጠብቀው በአባቶች እግር እንዲተኩ እና በሥነ-ምግባር ታንጸው ማኅበረሰቡን በታማኝነት የሚያገለግሉ፣ የቤተክርስቲያን እና የሀገር ፍቅር ያላቸው ዜጎች እንዲሆኑ የሚያስችሉ ወጥነት እና ተከታታይነት ያለው ትምህርት በማስተማር በርካት ሃይማኖት እና መልካም ምግባር ያላቸው ክርስቲያኖችን አፍርተዋል፡፡ ይህን ትውልድ የማነጽ ተልዕኮ ይበልጥ ለማጠናከር እና ወጥነት ያለው እንዲሆን የሚያስችል ሕፃናትን፣ አዳጊዎችን እና ወጣቶችን መሠረታዊ የቤተክርስቲያን በማስተማር የሚያሰድግ ለ12 ከፍሎች የሚሆን እና በ8 ዋና ዋና የትምህረት ዓይነቶች የያዘ የሰንበት ት/ቤቶች ሥርዓተ ትምህረት አዘጋጅቶ በ 2011 በማሳተም በመላው ሰንበት ት/ቤት ተግበራዊ እንዲሆን ስርጭት እና የአቅም ግንባታ ስልጠናዎች እየተሰጡ ነው፡፡

* + 1. **ስብከተ ወንጌልን በማስፋፋት እና በማጠናከር**

በአጥቢያ ቤተክርስቲያን የአውድ ምህርት የሰብከተ ወንጌል አጀማመር ጋር ተያይዞ ስማቸው በክብር የሚነሳ በርካታ የቤተክርስቲያን አባቶች እና መምሕራን እንዳሉ ሆኖ የስብከተ ወንጌል ፕሮግራም እንዲጠናከር፣ እንዲስፋፋ እና ዘመን የተሻገረ እንዲሆን የሰንበት ት/ቤት አባላት ከፍተኛ አተዋጽኦ አድርገዋል፤ በማድረግ ላይም ናቸው፡፡ የሰንበት ት/ቤት አባላት እና ተማሪዎች በዐውደ ምህረት በሰባኪነት፣ ፕሮግራም በመምራት፣ ያሬዳዊ ዝማሬ በማቅረብ፣ ምዕመናንን በማስተባበርና በማስተናገድ ሰፊ አገልግሎት በመስጠት ላይ ይገኛሉ፡፡ በአውደ ምህረት ከሚሰጠው አገልግሎት በተጨማሪ የሰንበት ት/ቤት አባላት በምእመናን ቤት በሐዘን እና በደስታ ወቅት በመገኘት ሐዘንተኞችን በማጽናናት፣ ደስተኞችም ደስታቸው እግዚአብሔር በማመስገን በዝማሬ እንዲሆን በማስቻል ስብከተ ወንጌል አስፋፍተዋል፤ ክርስቲያኖችን በእምነታቸው እንዲጸኑ ኢአማኒያን ወደ አምልኮተ እግዚአብሔር እንዲመለሱ እና አዳዲስ አማኒያን እንዲፈሩ የሚያስችል ሰፊ አገልግሎት እየሰጡ ናቸው፡፡ በተለያዩ ገጠራማ እና ጠረፋማ የሀገሪቱ ክፍሎች የሚገኙ የተለያዩ ብሔረሰቦች የእግዚአብሔር ቃል ይደርሳቸው ዘንድ በቋንቋቸው የሚያስተምሩ ሰባኪያን በማሰልጠን፣ ያልተጠመቁ ክርስቲያኖች ጥምቀተ ክርስትና እንዲያገኙ የሚያስፈልገውን ሁሉ እገዛ በማድረግ፤ በተጨማረም የወንጌል ሥርጭትን ለማስፋፋት የሚያግዙ ቋሚ መጽሔትና ጋዜጣ በማዘጋጀት እንዲሁም የተልዕኮ ትምህርት በመስጠት ላይ ናቸው፡፡

* + 1. **የዝማሬ አገልግሎት በመስጠት**

በዝማሬ አገልግሎት የቤተክርስቲያን አንጥሯ ሀብት የሆነውን ያሬዳዊ ዜማ ተጠብቆ ከትውልድ ወደ ትውልድ ለማሻገር በሚያስችል መልኩ ሕፃናትን እና ወጣቶችን ብሎም ጎልማሶችን እና ሐረጋዊያንን የተለያዩ መርሐ ግብሮችን በማዘጋጀት መዝሙር ያስጠናሉ፤ መንፈሳዊ እና ብሔራዊ በዓላት እንዲሁም የንግሥ በዓላት በታላቅ ድምቀት እንዲከበሩ የዝማሬ አገልግሎት በማበርከት እና ሥርዓት በማስያዝ ከፍተኛ አስተዋጽኦ እያበረከቱ ይገኛሉ፡፡ በተለይ እንደመስቀል እና ጥምቀት በጎዳና ላይ ሚከበሩ የቤተክርስቲያን በዓላት ያለሰንበት ት/ቤት ተማሪዎች እልው መሆን በማይችሉበት መጠን የበዓላቱን ዋና መልዕክት በዝማሬ እና በመንፈሳዊ ትርኢቶች በማስተላለፍ የሚያበረክቱት አስተዋጽኦ ቤተክርስቲያንን በዓለም መድረክ ያስመዘገበ እና የቱሪዝም ምንጭ የሆነ ታላቅ ቅርስ ነው፡፡

* + 1. **የመንፈሳዊ ጉዞ መርሐግብራት በማዘጋጀት**

ምዕመናን ጥንታዊና ታሪካዊ አብያተ ክርስቲያናትን፣ ገዳማትን ቅርሳቅርሶችን እየጎበኙ መንፈሳዊ ሕይወታቸው እንዲያነቃቃ፣ በረከትን እንዲቀበሉ፣ ስለቤተክርስቲያናቸው የበለጠ እንዲያውቁና በጉዞውም ወቅት በሚፈጠር ቅርርቦሽ መንፈሳዊ ሕብረት፣ አንድነትና ቤተሰባዊነት ስሜት እንዲዳብር መንፈሳዊ የጉዞ ፕሮግራሞችን ማዘጋጀት ታለቅ አበርክቶ አድርገዋል፡፡ ምንም እንኳን ዛሬ ዛሬ ከሰንበት ት/ቤት ተለይተው የወጡ ማኅበራት እና ግለሰቦች ይህን የመንፈሳዊ ጉዞ አገልግሎት እንደገቢ ማስገኛ በመቁጠር የሚፈጽሟቸው ስህተቶች በመንፈሳዊ የጉዞ አገልግሎት ላይ አሉታዊ ተፅዕኖ እያመጣ ቢሆንም ሰንበት ት/ቤቶች በሥርዓት እየመሩት እና እያስተማሩበት የሚያከናውኑት የመንፈሳዊ መርሐግብሮች በርካታ ምዕመናን ቅዱሳን መካናት ከመሳላም በረከት እንዲያገኙ ከማድረግ ባሻገር ምዕማንን የቤተክርስተያን ቅዱሳን መካናት፣ ቅርሶችን እና ታሪካዊ ቦታዎችን እንዲያውቁ፣ ጥበቃም እንዲያደርጉላቸው ታላቅ እስተዋጽኦ አድርገዋል፡፡ በተያያዥነትም የሀገር ውስጥ ቱሪዝም ማስፋፋት ተችሏል፡፡

* + 1. **የበጎ አድራጎት አገልግሎቶችን በመስጠት**

ሰንበት ት/ቤቶች የቤተክርስቲያን አበይት በዓላትን በተለይም የትንሳኤን እና የልደት በዓል ምክንያት በማድረግ ነዳያን እና አቅመ ደካሞችን በማስፈሰክ የተጀመረው የነድያን የመመመገብ መርሀግብር ከጊዜ ወደ ጊዜ እየተጠናከር እንደሰንበት ት/ቤቶች አቅም እና ከሚገኙበት ሥፍራ አንጻር የተለያየ ቢሆንም በቋሚነት ነድያን የዕለት ምግብ በማዘጋጀት እና በመመገብ፤ አረጋዊያን በመጦር እና በመንከባከብ ከሥጋዊ ሕይወታቸው ባሻገር ንስሐ ገብተው ለሥጋ ወደሙ እንዲበቁ በመረዳት፤ አልባሳት በማሰባሰብ ለነድያን፣ ለሕሙማን እና ለአቅመ ደካሞች በማልበስ፤ ትምህርታቸውን መከታተል ያልቻሉ ሕፃናትን፣ አዳጊና ወጣቶችን በጎ አድራጊ ምዕመናንን በማስተባበር የገንዘብ ፣የትምህርት መርጃ መሳሪያ እና የምግብ ድጋፍ በማድረግ፣ ዩኒፎርም በማስፋት ትምህርታቸውን ያለ ሀሳብ ተከታትለው የነገይቱ ኢትዮጵያ ተረካቢ መልካም ዜጋ እነዲሆኑ በማስቻል፤ በማረሚያ ቤት ያሉ ታራሚዎችን በመጠየቅ እና ቃለ እግዚአብሔር በማስተማር እንዲጽናኑ እና ወደ ንስሐ ሕይወት እንዲገቡ በማገዝ፤ በቤታቸውም ሆነ በሆስፒታል ወስጥ ሆነው አስታማሚ ያጡ ሕሙማንን በማስታመም፤ ከብሔራዊ የደም ባንክ ጋር በመተባበር በአጥቢያቸው በተከታታይነት የደም ልገሳ መርሐ ግብር በማዘጋጀት፣ ሰዎች በደም ለገሳ እነዲሳተፉ በማስተማር እና በማስተባበር ሰዎች በደም እጥረት የተነሳ ሕይወታቸው እንዳያልፍ ለመታደግ እና በመሳሰሉት ታላቅ ሀገራዊ በሆኑ ማኅበራዊ ጉዳዮች ላይ ተሳተፊ በመሆን ታላቅ አስተዋጽኦ እያበረከቱ ይገኛል፡፡ ይህ የበጎ አድራጎት አገልግሎት ከማኅበራዊ ጉዳዮች ባሻገር ወደ ቤተክርስቲያን መንፈሳዊ አገልግሎት በማሳደግ ገቢ በማጣትም ይሁን በልዩ ልዩ ምክንያቶች ለተዘጉ ወይም መቀደሻ ላጡ የገጠር አብያጥ ቤተ ክርስቲያናት ልብሰ ተክህኖ፣ ዘቢብ፣ ዕጣን፣ ጧፍ በማቅረብ፣ የካህናት ደሞዝ በመክፈል፣ መንፈሳዊ አገልግሎቱ እንዳይቋረጥ በጎ አስተተዋጽኦ የሚያደርጉ ሰንበት ት/ቤቶች እጅግ በርካታ ናቸው፡፡

* + 1. **በቤተክርስቲያ የልማት አገልግሎቶች ውስጥ በመሳተፍ**

ከአጥቢያ ሰበካ ጉበኤ እና የልማት ክፍሎች ጋር በመተባበር እና የተለያዩ የገቢ ማስገኛ መርሐ ግብራት በመቅረጽ፣ ገቢ በማሰበሰብም፣ የሙያ እገዛም በማድረግ በቂ ሕንፃ ቤተክርስቲያን የሌላቸው አጥቢያዎች ሕንፃ ቤተክርስቲያን እንዲሠሩ፣ ሌሎቹ ደግሞ የተለያዩ ማኅበራዊ አገልግሎት የሚሰጡ ማለትም ትምህርት ቤት በመክፈት፣ የጤና ተቋም በመሥራት፣ የነዋየ ቅዱሳን መሸጫ ወይም ደቦ ማከፋፈያ ስቆችን በመክፈት ሌሎችንም የልማት ሥራዎችን ሁሉ ተሳታፊ ይሆናሉ፡፡

* 1. **ተግዳሮቶች**
     1. **ርዕዮተ ዓለማዊ ማዕቀፎች**

በዘመናችን ለቤተክርስቲያንና ለሰንበት ትምህርት ቤቶች መንፈሳዊ አገልግሎት ፈተና የሆኑ በብዙ መንገድ ፤ ቅርጽና አደረጃጃት የተቋቋሙ ርዕዮተ ዓለማዊ ማዕቀፍ የተፈጠረላች ብዙ እንቅፋቶች አሉ፡፡ እነዚህም ፈተናዎች አገልጋዩንም ሆነ ተገልጋዩን ፤ የተማረውንም ሆነ ያልተማረውን፤ ከወጣት እስከ አዋቂ፤ ከመሪ እከ ተመሪ በአንድም በሌላም ተጠቂና ሰለባ ሆነዋል፤ እነዚህ ርዕዮተ ዓለማዊ ማዕቀፎች

* ዳርዊኒዝም (Darwinism)፡- የእግዚአብሔርን ሕልውና የማይቀበል፣ መላምቶችን ወደ ፍጹም ሳይንሳዊ ግኝት ለማድረስ የሚጥር የትምህርት መሥመር ነው፡፡ በዘመናች ያሉት ማኅበራዊና ፖለቲካዊ ሳይንሶች ሁሉ በዚህ ማእቀፈ እሳቤ የተዋጡ ናቸው፡፡
* ሉላዊነት (Globalization)፡- ዓለምን በሙሉ በድንበር የለሽ አንድ የምጣኔ ሀብት ሥርዓት ጥላ ሥር ለማድረግና ነጻ የካፒታል፣ የሸቀጥ፣ የሰው ኃይል፣ የአገልግሎት ወዘተ ዝውውር እንዲኖር ለማድረግ የሚደረግ እንቅስቃሴ ነው፤ ሉላዊነት - አንድ እሳቤ፣ አንድ ፍልስፍና፣ አንድ አሠራር፣ አንድ እምነት፣ አንድ ሂደት፣ አንድ አመለካከት፣ አንድ ሕግ ዓለም አቀፋዊ እንዲሆን የሚሠራ ነው፡፡
* ሴኩላር ሂዩማኒዝም/ዓለማዊነት (Secularism – Consumerism)፡- በእግዚአብሔር መኖር ከማያምን ማእቀፈ እሳቤ የሚመነጭ ፣ “ለሰው ልጅ አዳኙ ራሱ የሰው ልጅ ነው፣ ሌላ ከዚህ ዓለም ውጭ የሆነ መንፈሳዊ ኃይል የለም፣ መንፈሳዊ ዓለም የለም” ባይ ነው፡፡ ሴኩላር ሂዩማኒዝም ቅዱስና የሚመለክ ነገር አለ ብሎ አያምንም፤ አንድ ነገር መርህ ሆኖ ሊወሰድ የሚችለው መለኮታዊ ምንጭ አለው ተብሎ ሳይሆን ፋይዳውና አግባብነቱ በሰዎች ሕሊና ተመዝኖ ጠቃሚ መሆኑ ሲታመንበት ብቻ ነው፤ሰውን የሚያየው እንደ ሥነ ሕይወታዊ ዕቃ (Biological instrument) ነው፡፡ ያለ ክርስትና ክርስቲያናዊ ሥነ ምግባራትን ገንዘብ ለማድረግ ይሞክራል;
* ሊበራሊዝም (Liberalism)፡- የሃይማኖት መሠረት በአምላካዊ መገለጥና በመጽሐፍ ቅዱስና በቤ/ክ ያለው እውነት ሳይሆን በሰው አእምሮና ተሞክሮ ተፈትሾ ነጥሮ መውጣት ሲችል ነው ይላል፡፡ መጽሐፍ ቅዱስ የማይሳሳት የሆነ አምላካዊ መገለጥን የያዘ ነው የሚለውን አይቀበልም፡፡ የሰው ልጅ አእምሮና አመክንዮ የመጨረሻው ወሳኝ አካልና የእውነታ ሁሉ መለኪያና መዳረሻው እርሱ ነው ይላሉ፡፡ የእግዚአብሔር መንግሥት የሚገለጠው በዚህ ዓለም በሚደረግ ሳይንሳዊ ምርምራና ዕድገት ከሚመጣ የኑሮ መሻሻል ነው ይላል፡፡ ሁሉም ሃይማኖት ከተመሠረተበት ጊዜ ጋር የተቆራኘ ስለሆነ ፍጹም፣ የመጨረሻና ብቸኛው የሚባል ሃይማኖት የለም ይላል፡፡ በዋናነት ሰውን ከእግዚአብሔር ጋር የሚያገናኘውን የሃይማኖት ድልድይ ሰብረውና አጥፍተው በሰው ነጻነት ላይ ብቻ የተመሠረተ ማኅበረሰብ ለመፍጠር ይሞክራሉ፡፡ ማመንም ሆነ አለማመን የግለሰቡ አመለካከትና መብት ብቻ ናቸው፡፡
* መልቲኩለቸራሊዝም (Multiculturalism)፡- ሁሉም ባህሎችና ሃይማኖቶች እኩል ናቸው ይላል፤ በማኅበረሰቦች መካካል ያለውን ልዩነቶች በመንቀፍ የእኩልነት ጠጥሳል ብለው ያምናል፤ መጽሐፍ ቅዱስ ከእግዚአብሔር እውነት ይልቅ በብልሃት የተፈጠረ ልብ ወለድ፤ መጽሐፍ ቅዱስን ለማንቋሸሽ የተቀየሰ ትምህርት ነው ብሎ የሚያምን ነው፡፡
  + 1. **የወጣቶች የኢኮኖሚ ችግር**

ከግዜ ወደ ጊዜ በኢትዮጵያ እየጨመረ ለው የወጣት ሥራ አጥነት የኢኮኖሚ ችግር ወጣቶች ተረጋግተው የሰንበት ትምህርታቸውን እንዳይከታተሉ ከማድረጉ ባሻገር አብዛኛዎቹ ወጣቶች ለሀገርም ሆነ የእምነት ስደት መዳረጋቸው፤ ከዚህም ባሻገር በርካታ ወጣቶች ተስፋ እየቆረጡ ለሱስ ተጋላጭ እንዲሆኑ ማድረጉ፡፡

* + 1. **መዋቅራዊ ትኩረት ማጣት**
* በአጥቢያ፣በወረዳ ፣በሀገረስብከት፣ በጠቅላይ ቤተክህነት በቃለ አዋዲ ደንብ ተደንግጎ ቤተክርስትያን አስተዳደር በእቅድ የሚመራ በጉባኤ ተጠያቂነት ያለው በአመራር የምእመናን የስንብት ትምህርት ቤት ወጣቶች እና በካህናት አስተዋጽኦ ዘመኑን የዋጀ መልካም አስተዳደር እንዲኖር የሚየስችል ትልቅ አቅም ቢሆንም በተግባር የሰበካ መንፈሳዊ አስተዳደር ጉባኤ (ስራአስፈፃሚ) በአጥቢያ ብቻ መወሰኑና የወረዳ፣ የሀገረ ስብከት እና የጠቅላይ ቤተ ክህነት መዋቅሮች አለመፈጸሙ ቤተክርስትያን ወጣቶቿን አና ምእመናኗን ተጠቅማ ዘመኑ የደረሰበትን የመልካም አስተዳደር ጸጋዎች መጠቀም አለመቻሏ፤
* ከአጥቢያ ቤተክርስቲያን እስከ መንበረ ፓትርያሪክ በሉ የቤተክርስቲያን መዋቅራት ለሰንበት ት/ቤቶች የሚሰጡት በእጅጉ የተዛባ አመለካከት የተነሳ የሚፈጥሩት አሉታዊ ተፅዕኖዎች የተነሳ ብዙ ሰንብት ት/ቤቶች የሚጠበቅባቸውን አስተዋጽኦ እንዳያከናውኑ መገፋታቸው ፤
* ለሰንብት ት/ቤቶች ተገቢውን እቅድ፣ በጀት እና ተገቢውን የሰው ኃይል ባለመመደብ እንዲበተኑ በሱስ እንዲነጠቁ በሥነ-ምግባር አርአያ እንዳይሆኑ ከመድረጉ በተጨማሪ በቁጭት በሰንበት ትምህርት ቤት የሚያገለግሉ ወጣቶች ይህ ግዙፍ ክፍተቶች ለመሸፈን አላስፈላጊ የግዜ፣የገንዘብ የእውቀት ብክነት እየዳረጋቸው ይገኛል።
* ለወጣቶች የተቀመጠው የእድሜ ገደብ ሰ/ት/ቤቶች ኮትኩተው አሳድገው ለቤ/ክርስቲያን የአገልግሎት ፍሬያቸውን በረጋ መንፈስ በሚያበረክቱበት ወቅት በህግ መገደቡ አሁን ላይ ለብዙ ማኅበራት መፈጠርና የቤተክርስቲያንንን የተማከለ አስተዳደር የሚፈታተን ለመሆኑ አያጠራጥርም በዚህም ሁሉም ባለድርሻ አካላት ወጣቶችንና ጎልማሶች በሰ/ት/ቤት ማዕቀፍ እንዲዋቀርሩ ደንብ ከአቃፊነት ይልቅ አግላይነት መሆኑ

1. **የዓለም አቀፍና የአሀት አብያተ ክርስትያናት ሰንበት ት/ቤት ልምድ**
   1. የሰንበት ትምህርት ቤቶች አጀማመር እና ዕድገት በዓለም ዐቀፍ ደረጃ፦

ከአጀማመር ታሪኩ አንጻር ሙሉ በሙሉ ትክክለኛ አተረጓጎም ነው ማለት ባንችልም አንዳንዶች ሰንበት ትምህርት ቤት የሚለውን ሲተረጉሙት (A school, mainly for children and young people, held on Sundays for instruction in the Bible and the teaching of the Church(ምንጭ እንጠቅሳለን) "በዕለተ እሑድ በዋናነት ልጆች እና ወጣቶች መጽሐፍ ቅዱስ እና የቤተክርስቲያን ትምህርት የሚማሩባቸው ትምህርት ቤቶች ናቸው" ይላሉ። የጌታ ቀን ተብላ በምትጠራው ሰንበተ ክርስቲያን ቅድስት ተሰባስቦ መማማር እና አምልኮትን መፈጸም ከጥንት የነበረ ቢሆንም (የሐዋ 20፥7) በአንዳንዶች አብያተ ክርስቲያናት ዘንድ በአጠቃላይ በክርስትናዊ ባህላቸው እና አኗኗራቸው መውደቅ የተነሣ ብዙ ምእመኖቻቸው ከቤተክርስቲያን ርቀው መኖር ግድ ሆኖባቸው ቆይቷል። እንደ ኢትዮጵያ ባሉ ጥንታዊያን አብያተክርስቲያናት ዘንድ (ምናልባትም እጅግ በይበልጥ በእርሷ ዘንድ) እስከ 20ኛው ክፍለ ዘመን የመጀመሪያው ሩብ ድረስ ልጅ፣ ወጣት፣ አዋቂ፣ ካህን፣ ምእመን ሳይለይ በቤተክርስቲያን ውስጥ ያለው መንፈሳዊ ተሳትፎ እምብዛም ያልደበዘዘ ነበር። ይህ በእኛ ዘንድ እውነት የሆነው ጉዳይ ግን ለሰለጠነው ዓለም እንደ ሰማይ የራቀ ሆኖ ቆይቷል። ስለዚህም በእነርሱ ዘንድ የነበረውን አሳሳቢ ክፍተት የሚሞላ መንገድ ያስፈልግ ነበር። የሰንበት ትምህርት ቤቶችም ይህ ጭንቀት የወለዳቸው እና መውጫ ቀዳዳ የከፈቱ ተቋማት መሆን ቻሉ።

የሰንበት ትምህርት ቤቶች ለመጀመሪያ ጊዜ ብቅ ያሉት በ16ኛው ክዘ ቢሆንም በተቀናጀ፣ ጠንከር ባለ መልኩ እና በስፋት የታዩት ግን በ1780ዎቹ በእንግሊዝ ሀገር ውስጥ ነው። የኢንዱስትሪ አብዮት በአውሮፓ ውስጥ ካስከተላቸው ችግሮች መካከል አንደኛው ልጆች ሳይቀር ሌሊቱን እና ቅዳሜን ጨምሮ በፋብሪካ ውስጥ እንዲሠሩ ማስገደዱ ነበር። መደበኛ ትምህርት የሀብታም ልጆች ብቻ ነበር። ይህ ጉዳይ ሥራ የሚሠሩ ልጆችን ለስነልቡና ችግር፤ ዕድሜአቸው ከዚያ በታች የሆኑትና ወላጆቻቸው በፋብሪካ ሲደክሙ የሚውሉት ደግሞ ያለ ወላጅ ክትትል መባዘን እና በጎዳና ላይ መንቀዋለል የዘወትር ችግራቸው ሆነ። ሥራ ይሠሩ የነበሩ ከ7 ዐመት ዕድሜ በላይ የነበሩ ልጆች የሰንበት ቀን ውሏቸው ወንጀል እና ጥፋት የበዛበት ነበር። ኋላ ላይ በ1802 ዓ/ም ላይ ልጆች በቀን ከ12 ሰዐት በላይ እንዳይሠሩ ተወሰነ። ይህ ውሳኔ እስከ 1844 የቆየ በመሆኑ ልጆች ማናቸውንም ዐይነት ትምህርት እና ረፍት ያገኙ ዘንድ የነበረቸው ጊዜ የእሑድ ሰንበት ብቻ ነበረች። ከዚህም በተጨማሪ ወቅቱ መካከለኛ ገቢ ያለው የኅብረተሰብ ክፍል የሌለበት፣ ሀብታሞች በጥጋባቸው ከልማዳዊ ምልልስ ውጭ መንፈሳዊ ሕይወታቸው የደከመበት፤ ድሆች ደግሞ በካህናቱ ዘንድ ተንቀናል በሚል ቤተክርስቲያንን የጠሉበት ጊዜ ነበር። በአጠቃላይ ሕይወት በጣም የሚያስጠላ፣ ትርጉም የሌለው እና ዓላማ የለሽ ነበር። የታሪክ ሰዎች እንደሚናገሩት የሰንበት ትምህርት ቤቶች ለዚህ ሰቆቃ ምላሽ ሆኖ ብቅ ያለ ጉዳይ ነበር። በተለይም የድኻ ድኻ ለሚባሉት እንደ ታዳጊ ክስተት የሚታይ ነበር። በኋላም በአታሚው ሮበርት ራይክስ (Robert Raikes) እና ቆይቶ ዓላማውን ተረድቶ የተቀላወለው ሪቨረንድ ቶማስ ስቶክ (Reverend Thomas Stock) አማካኝነት የእሑድ ትምህርት ቤቶች ተጀምረው እስከ 1850 ድረስ ወደ 2 ሚሊዮን ተማሪዎችን መመዝገብ ተችሎ ነበር። በመላዋ እንግሊዝም ለመስፋፋት ችሏል። በራይክ መጽሔት ሰፊ ሽፋን እያገኘ ሲመጣም የሰንበት ትምህርት ቤቶች (Sunday schools) የሚለው ስያሜ እየተለመደ መጣ። የእንግሊዝ የፋብሪካ ሠራተኞች ራሳቸው ይህን አጋጣሚ ለራሳቸውም ለልጆቻቸውም ተጠቅመውበታል። ቤክ የማይሔዱት ወላጆች ራሳቸው ልጆቻቸው እንዲሔዱ ያስገድዱ ነበር።

ተሳታፊዎቹ ከሃይማኖት ትምህርት ውጪ መጽሐፍ ቅዱስን በመጠቀም ማንበብና መጻፍን የሚማሩበት መድረክ ሆነ። ብዙዎቹ ተማሪዎች ከድኻ ቤተሰቦች የተገኙ በመሆናቸው የዕለቱ የመጀመሪያ ትምህርታቸው ስለግል ንጽሕና ነበር። መረጃዎች እንደሚጠቁሙት የሰ/ት/ቤቶች ዋና ዐላማ ለድሆች የትምህርት ዕድልን መፍጠር ሲሆን ቤተክርስቲያንን ማሳደግ እግረ መንገድ የሚገኝ ተረፈ ምርት (By-product) ነበር።

በዐሥር ዐመታት ጊዜ ውስጥ ሰንበት ትምህርት ቤቶች ተለወጡ። እጅግ ሥርዐት ያለው ትውልድ ያስገኙ ጀመር። ለሰንበት ትምህርት ቤቶች መጀመር ምክንያት የነበሩት የዕረፍት ቀን ረብሻዎች ጠፉ፤ የአምልኮ ሥርዐት ተሻሻለ፤ የተሳታፊዎች ቁጥር ጨመረ፤ አዲስ የሠራተኛ መደብ ወይም ባለመካከለኛ ገቢ ማኅበረሰብ ተፈጠረ፤ የክህነት አገልግሎት እየተከበረ መጣ፤ አንዳንዶች ተማሪዎች ካደጉ በኋላ የሰንበት ትምህርት ቤቶች መምህራን ሆነው ተቀጠሩ፤ የቤተክርስቲያን እና የክርስትና ሃይማኖት ከፍ ከፍ አለች፤ ወዘተ…አንዳንዶች የሰንበት ትምህርት ቤቶች አገልግሎት መስፋፋት እና መጠናከር ለቤክ ከሰጠው አገልግሎት አንጻር ግምገማቸውን በማድረግ ሰ/ት/ቤቶች ቤተክርስቲያንን ከመጥፋት ታድገዋታል ብለው ይደመድማሉ።[[13]](#footnote-13)

**ከአውሮፓ ውጪ፦**

በአፍሪካ ውስጥ ሚሺነሪዎች ዐዋቂዎች ተለውጠው የሚገለገሉበት ቤተጸሎት ከመክፈታቸው በፊት በመጀመሪያ ሰንበት ትምህርት ቤቶችን ይከፍቱ ነበር። በአሜሪካም አዳዲስ አማኞችን ለማምጣት ሰንበት ትምህርት ቤቶች ከፍተኛ ሚና ነበራቸው። ለምሳሌ በ1900 አካባቢ 80% የሚሆኑት አዳዲስ አባላት የሚያልፉት በመጀመሪያ በሰንበት ትምህርት ቤቶች ውስጥ ነበር (Rainer 1996፣ 81) ። በአፍሪካም ሆነ በሌሎች ዐለማት ሰዎችን የእግዚአብሔር ቤት አባላት ለማድረግ ሰንበት ትምህርት ቤቶች ዐይነተኛ መሣሪያዎች ነበሩ። እናም ሰንበት ትምህርት ቤቶችን ማጠናከር የቤተክርስቲያን ማዕከላዊ ትኩረት እና ዋና ተግባር ነበር፣ ምክንያቱም እነርሱ ሲጠናከሩ የምእመናን ቁጥር ይጨምር ነበርና። ስለዚህ ቤክንን ለማስፋፋት ብቸኛ ተስፋ ተደርጎ ይቆጠርም ነበር። (Hemphil 1996፣ 4) እንደካናዳ በመሳሰሉ ሀገራት ክርስትና እጅግ ከመውደቁ የተነሳ የጥንቶቹ እናሃይማኖትን ከትምህርት ጋር ቀላቅለው ያስኬዱ የነበሩት የእንግሊዝ ሰንበት ትምህርት ቤቶች ለክርስትና ትንሣኤ መፍትሔዎች ናቸው የሚል ሐሳብ አላቸው።[[14]](#footnote-14)

* 1. **የአሀት አብያተ ክርስትያናት ሰንበት ት/ቤት**
     1. **የቅብጥ ቤተክርስቲያን**

የቅብጥ ቤተክርስቲያን ከ19ኛው ክፍለዘመን አጋማሽ ጀምሮ ባሳየችው የመነቃቃት ታሪኳ ውስጥ የሰንበት ት/ቤቶች ጉልህ ቦታ አላቸው። እንደ ዶ/ር ሪስ ጥናት የመጀመሪያዎቹ የቅብጥ ሰ/ት/ቤቶች የተቋቋሙት እኤአ በ1898 ዐመተ ምሕረት አካባቢ ነው። ይህ ክስተትም እንዲሁ የመጣ የመጣ ሳይሆን ከዚያ ቀደም በዚሁ በ19ኛው ክ/ዘ የታዩ ሀገራዊ የለውጥ እንቅስቃሴ የወለደው እንደሆነ ይታመናል። ከእነዚህ መካከል የቅብጥ ቤተክርስቲያን የለውጥ አባት (The Father of Reform) እየተባለ የሚጠራው ፓትርያርክ ቄርሎስ 4ኛ መጅሊስ ኢል—ሚል (Magilis El–Mill) በመባል የሚታወቀውን የማኅበረሰብ መማክርት (Community Council) ማስጀመሩ ይጠቀሳል። ምንም እንኳ በጊዜው የነበሩት ካህናት እና ከቅዱስ ቄርሎስ በኋላ የተነሡት አንዳንድ ፓትርያሪኮች የተቃወሙት ቢሆንም የዚህ መመካክት ዐላማ ክህነት የሌላቸው ኦርቶዶክሳዊያንም እንደጋብቻና ውርስ በመሳሰሉ አንዳንድ ማኀበራዊ ጉዳዮች ላይ የመወሰን ድርሻ እንዲኖራቸው ማድረግ ነበር። ይሁን እንጂ ምንም እንኳ መጅሊሱ (የምእመናን) የቤተክርስቲያን ተሳትፎ እያሻሻለ የመጣ ቢሆንም ከፓትርያርክ ቄሮሎስ በኋላ በመጡት አባቶች እና በጨዋዎቹ የመጅሊስ አባላት መካከል አለመግባባት እየተፈጠረ መጣ። ይህ አለመግባባትም በጊዜው እንቅስቃሴአቸው እየጨመረ ለመጣው ፕሮቴስታንቶች የተሻለ (እድል) ስለፈጠረላቸው በክፍለ ዘመኑ መጨረሻ አካባቢ "Sabbath Schools" (ሰንበት ትምህርት ቤቶች) የሚሏቸውን እና እሑድ ከሰዐት በኋላ አንዳንድ የመጽሐፍ ቅዱስ ንባቦችን አሰምተው ውይይት የሚያደርጉባቸውን ጉባኤዎች ጀምረው ነበር። ውሎ አድሮ ግን በ1890ዎቹ ውስጥ ሰንበት ትምህርት ቤቶቹ በአንዳንድ የቅብጥ አብያተ ክርስቲያናትም መከሰት ጀምረው ነበር። ይህ በእንዲህ እንዳለ ግን በተለይም የእንግሊዞችን ወረራ ተከትሎ ቀዝቅዞ የነበረው የእስላሞችና ክርስቲያኖች ግጭት እንደገና በማገርሸት ቤተክርስቲያኗን ያዳክማት ጀመር። እነዚህ ሁኔታዎች የቅብጥን አባቶች አነሳስተው ቀደም ለረጂም ጊዜ ተዘግቶ የነበረውን የክርስቲያኖች የሃይማኖት ማሠልጠኛ ተቋም (መንፈሳዊ ኮሌጅ) እንዲከፈት አደረጉ። ከዚህ ተቋም ሠልጥነው ከወጡት የመጀመሪያዎቹ ምሩቃን መካከል ስመ—ጥሩው ሀቢብ ጊዮርጊስ ይገኝበታል። ሀቢብ ጊዮርጊስ ከተመረቀ በኋላ የተቋሙ ዲን ሆኖ እያገለገለ ጎን ለጎን ከ19ኛው ክፍለዘመን የመጀመሪያ አጋማሽ ጀምሮ እየተስፋፉ በመጡት የዘመናዊ ት/ቤቶች ውስጥ ለእስላሞች የተፈቀደው የሃይማኖት ትምህርት ለክርስቲያኖች ልጆችም መፈቀድ አለበት በሚል መንቀሳቀስ ጀመረ። ይህ ጥያቄ የብዙዎች ክርስቲያኖች ድጋፍ ቢኖረውም በመንግሥት ዘንድ ተቀባይነት አላገኘም። ስለዚህም ከ1890ዎቹ በኋላ የተጀመረውን የሰ/ት/ቤቶች እንቅስቃሴ ለማጠናከር ቆርጦ ተነሣ። በ1918 ዓመተ ምሕረት ለሰ/ት/ቤቶች መዋቅር በማውጣት እንቅስቃሴውን በበላይነት ይመራው ዘንድ የሰ/ት/ቤቶች ጠቅላላ ኮሚቴ የሚል አካል አቋቋመ። በ1941 ዓ/ም የተለያዩ የሰ/ት/ቤቶች በአንድ ላይ በመሆን የሰ/ት/ቤቶች ኮንግረስ የሚል ለማቋቋም ችሏል። በዚህ ሁኔታ እየተጠናከሩ የመጡት ሰ/ት/ቤቶች እየተዳከመች መጥታ የነበረችውን የቅብጥ ቤተክርስቲያን ከውድቀት ታድገዋታል። ከዚህም በተጨማሪ ቤተክርስቲያኗ በ20ኛው እና 21ኛው ክፍለ ዘመናት ላሳየችው እመርታ የሰ/ት/ቤቶች የአንበሳውን ድርሻ ይወስዳሉ።

**የሰንበት ትምህርት ቤቶች አስተዋጽኦ በቅብጥ ቤተክርስቲያን**

* **የተደራጀ ሥርዓተ ትምህርት ለትውልዱ ማቅረብ**

ከዘመኑ የትምህርት አሠጣጥ እና ከሉላዊ ዘመን ነባራዊ ሁኔታ አንጻር ትውልዱን ለመጠበቅ በተደራጀ መልኩ ከቅድመ መደበኛ እስከ 12ኛ ክፍል ሥርዓተ ትምህርት በመቅረጽ ከግብጽ እስከ መላው ዓለም ድረስ ወጥ በሆነ መንገድ የሚያስተምሩበት ሥርዓት በመዘርጋት ተግባራዊ መድረጋቸው በተመሳሳይ መልኩ ቦታ እና ቋንቋ ሳይገድባቸው ተደራሽ መሆን መቻላቸው፡፡

* **የምእመናንን ሕይወት ማጠናከር፦**

በጊዜው ከነበረው የክርስቲያኖች መንፈሳዊነት መቀዛቀዝ የተነሣ ልማዳዊ ሕይወት በቅብጥ ምእመናን ዘንድ ጎልቶ መታየት ጀምሮ ነበር። የኮሌጁ እንደገና መከፈት ካህናቱ በሥነ መለኮት ትምህርት የነበራቸውን ጉድለት ለመሙላትና ከመናፍቃን ይደርስባቸው የነበረውን ማሸማቀቅ ለመከላከል ቢያስችላቸውም በምእመናን በኩል የነበረውን የትምህትት እና የእውቀት ክፍተት ለመሙላት ግን ሌላ መድኅን ያስፈልግ ነበር። የእግዚአብሔር መልካም ፈቃዱ ሆኖ ይህን ችግር ለመቅረፍ የፊት ረድፍ ተሰላፊ ሆነው የተገኙት የቅብጥ ሰንበት ትምህርት ቤቶች ነበሩ።

* **ታላላቅ አባቶችን ማፍራት፦**

የ20ኛው ክ/ዘ የቅብጥ ቤተክርስቲያን ፈርጦች የሆኑት አባቶች የተገኙት ከሰንበት ትምህርት ቤቶች ነበር። ለምሳሌ ያክል በ1971 ዓ/ም ቅዱስ ቄርሎስ 6ኛ ሲያልፉ መንበረ ፕትርክናውን የተረከቡት 117ኛው የቅብጥ ቤተክርስቲያን ፓትርያሪክ አቡነ ሺኖዳ አንዱን ስመጥር ሰንበት ትምህርት ቤት የተቀላቀሉት በ1940 ዓ/ም በ17 ዓመት ዕድሜአቸው ነበር።

* **የራቁትን ማቅረብ፦**

የአንዳንዶች ሰ/ት/ቤቶች የእንቅስቃሴአቸው ማዕከል የነበረው "የራቁትን ማቅረብ፣ የጠፉትን መፈለግ፣ ያልተደረሰባቸውን መድረስ" ነበር። ከዚህም የተነሣ በሚያደርጉት ፍለጋ የብዙዎችን መንፈሳዊ ሕይወት ከመታደጋቸው ባሻገር በኢኮኖሚ፣ በጤናና እና በአጠቃላይ ትምህርት የተጎዱትን በመደገፍ አጠቃላይ ስብእናቸውን ለመገንባት በቅተዋል።

* **በሰላም አብሮ መኖርን ማጠናከር፦**

ከላይ የተጠቀሱት ሰ/ት/ቤቶች ተጨማሪ መመሪያቸው ራስን ለውይይት ክፍት ማደረግ የሚል ስለነበር በተለይም ከእስላሞች ጋር በመወያየት እና በማኅበራዊ ጉዳዮች በጋራ በመሥራት (ለምሳሌ በኑሮ የተጎዱ ክርስቲያኖች ባሉበት አካባቢ ያሉትን የተጎዱ እስላሞች መርዳት) ሃይማኖታዊ ከባቢውን ከውጥረት ለማርገብ ችለዋል። ከሌሎች የክርስትና እምነት ተከታዮችም በተገቢው ሁኔታ በመቀራረብ የቅብጥ ቤተክርስቲያን በዓለም አብያተ ክርስቲያናት ጉባኤና ሌሎች ዓለማቀፋዊ መድረኮች ላይ አባል እንድትሆን አድርገዋል።

* **ካህናትን እና ምእመናን ማቀራረብ፦**

ከላይ ለመግለጽ እንደተሞከረው በመጅሊሱ የተነሣ በካህናቱ እና በምእመናን መካከል የቆየ አለመግባባት ነበረ። ሆኖም እንደ አባ ማታ እና አባ ማካሪ የመሳሰሉት የሰ/ት/ቤተ ፍሬዎች ቅስናን ከምንኩስና አጣምረው በመያዝ ቤተክርስቲያኗን ማገልገል ከጀመሩ በኋላ በሁለቱ የቤተክርስቲያኗ አካላት መካከል የነበረው ችግር ቀስ በቀስ እየተፈታ ሊሔድ ችሏል።[[15]](#footnote-15)

* + 1. **የህንድ ኦርዶክስ ቤተክርስቲያን**

የቅዱስ ግሪጎሪዮስ የክርስቲያን ተማሪዎች ንቅናቄ (Mar Gregorios Orthodox Christian Student Movement-MGOCSM) በህንድ ቤተክርስቲያ የሚከናወነውን የወጣቶችን መንፈሳዊ አገልግሎት የምታስተባብርበት ንቅናቄ ነው፡፡ የንቅናቄው መሪ ቃልም ‘ማምለክ፣መማርና ማገልገል’ (worship, study & service) የሚል ሲሆን ወጣቶችን በሰንበት ትምህርት ቤትና በሌሎች መዋቅሮች የሚያስተምር እንዲሁም በተማሩትና ባወቁት እንዲያገለግሉበት ለማድረግ የሚሰራ መዋቅር ነው፡፡

ንቅናቄውም የተጠናከረ የኢንፊርሜሽን ቴክኖሎጂን በመጠቀም የታዳጊዎች አመታዊ መርሐ ግብር ከማውጣት ጀምሮ(የአጽዋማት፣ የትምህርት፣ አገልግሎት የሚፈጽሙበትን ጊዜ፣ መንፈሳዊ የጉዞ መርሐ ግብርታትና የተልዕኮ ተኮር አግልግሎት አፈጻጸም) አስፈላጊ የሆኑ መረጃዎችንና መጻሕፍትን እንዲሁም ትምህርቶችን ለታዳጊዎች አመቺ በሆነና በቀላሉ ሊያገኙት በሚችሉት መመንገድ በማዘጋጀት የወጣቶችን የመሪነት ሚና ለማሳደግ የሚያስቸሉ ስራዎችን ይሰራል፡፡ [[16]](#footnote-16)

* + 1. **የሶርያ ኦርቶዶክስ ቤተክርስቲያን**

የኦርቶዶክስ ክርስቲያን ወጣቶች እንቅስቃሴ የማላንካራ-ሶርያ ኦርቶዶክስ ቤተክርስቲያን የወጣቶች አገልግሎት ክንፍ ሲሆን 80 ዓመት ያስቆጠረ አገልግሎት ታሪክ ያለው ነው፡፡ በዚህ ረጅም አመት በቆየው አገልግሎቱም የወጣቶችን ወጤታማ የመሪነት ሚናና በማኅበረሱ ውስጥ ክርስቲያናዊ ምስክርነትን እና ተጋድሎን ወጣቶች ገነዝብ እንዲያደርጉ የሚሰራ ነው፡፡ ከወቅታዊ ሀገራዊ ችግሮችና የአክራሪ እስልምና እቅስቃሴና እንዲሁም ክርስቲያን ጠል ከሆነ የመንግስት ስሪት አንጻር ወጣቶች ለሃይማኖታቸው በጥብዓት እንዲቆሙና በማኅበረሰቡ ውስጥ ፋና አብሪ ሆነው የጽናት ተምሳሌት እንዲሆኑ ለማስቻል የሚሰራ እንቅስቃሴ ነው፡፡[[17]](#footnote-17)

1. **የሰንበት ት/ቤት ነገ**

ቅድስት ቤተ ክርስቲያን ካሉባት ዘርፈ ብዙ ፈተናዎች አንጻር ተተኪው ትውልድ ላይ በተጠናከረና ዘላቂ በሆነ ኦርቶዶክሳዊ የአንድነት አገልግሎት መሠረት በማድረግ ሁለንተናዊ የአገልግሎት ትሥሥር ማዕቀፍ አቅጣጫን ተከትሎ በየደረጃው ባለው የሰ/ት/ቤቶች መዋቅር ወደፊት ተግባራዊ ለማድረግ በስልታዊ ዕቅዱ የተመለከቱ ሥራዎች፡

* 1. በሁሉም ሰ/ት/ቤቶች ወጥ ሥርዓተ ትምህርት በመተግበር በመደበኛና ተከታታይ ትምህርቶችን ተደራሽ ማድረግ፣
* ሥርዓተ ትምህርቱን በሁሉም ሰ/ት/ቤቶች ተደራሽ ለማድረግ የሰ/ት/ቤቶችን የአገልግሎት ደረጃ ወጥነት ባለው ስታንዳርድ መለየትና ደረጃ መስጠት፣
* ለሥርዓተ ትምህርቱ ማስተግበርያ የኮርስ መጻሕፍት ማዘጋጀት፣(በአማረኛ፣ ኦሮሞኛ፣ ትግረኛ፣እንግሊዘኛ በቀጣይ በተጨማሪ ቋንቋዎች)
* በየደረጃው ማስተማር የሚችሉ መምህራንን ማፍሪያ ማዕቀፍ ማዘጋጀትና መተግበር፣
* ሥርዓተ ትምህርቱን ለሁሉም ተደራሽ ለማድረግ የትምህርት በቲቭ መርሐ ግብር መተግበር
* የሥርዓተ ትምህርቱን አፈጻጸም የሚያግዙ የልህቀት ማእከል እና የመምህራን ማሰልጠኛ ተቋም ማቋቋም /በሀገረ ስብከት 1/
* ኦርቶዶክሳውያን ሕጻናትና ወጣቶች በሙሉ ወደ ሰ/ት/ቤት እንዲመጡ ማድረግ፣
  1. በየደረጃው የተቀናጀና ተከታታይ የአቅም ማሳደጊያ ሥርዓት መተግበር፣
* በሀገር አቀፍ ሰ/ት/ቤቶች አንድነት፣ በሀገረ ስብከት ሰ/ት/ቤቶች አንድነት፣ በወረዳ ቤተ ክህነት ሰ/ት/ቤቶች አንድነት እና በአጥቢያ ሰ/ት/ቤቶች አመራር ማብቂያና ተተኪ ማፍሪያ የአቅም ማሳደጊያ ማዕቀፍ አዘጋጅቶ መተግበር፣
* በየደረጃው ለሚገኙ የሰ/ት/ቤቶች አንድነት አመራር በዓመት 2 ጊዜ መደበኛ የአቅም ማሳደጊያ ሥልጠናዎችን በማዘጋጀት አቅማቸውን ማሳደግ፣
* ለሰ/ት/ቤቶች አገልግሎት ውጤታማነት እና ለውጥ ማዘጋጃ የሚችል የተሟላ የሥልጠና ተቋም በተደራጀ መልኩ ማቋቋም፣
* በተለዩ የአገልግሎት ዘርፎች የሚሠማሩ የሰ/ት/ቤት አባላትን በመለየት በየሀገረ ስብከቱ አርአያ ወጣቶችን ማፍራት፣
* የሰ/ት/ቤቶች የአገልግሎት ስትራቴጅ ማስፈጸሚያ ደንቦች፣መመሪያዎችና ሰነዶች ማዘጋጀት፣
  1. ተደራጀና ዘመኑን የዋጀ የአብነት ትምህርት በሰ/ት/ቤቶች መተግበር፣ ( በሰ/ት/ቤቶች የሚማሩ ሕጻናትና ወጣቶች በተደራጀ መልኩ የአብነት ትምህርት እንዲማሩ ማድረግ፣ ተተኪ አገልጋይና ዲያቆናትና ካህናት ማፍራት)
* ከሚመለከታቸው የቤተ ክርስቲያን መዋቅር ጋር በመሆን የሰ/ት/ቤቶች የአብነት ትምህርት ማስፈጸሚያ ማዕቀፍ ማዘጋጀት፣
* በሁሉም ሰ/ት/ቤቶች የአብነት ትምህርት እንዲሰጥ በማድረግ መሠረታዊ የአብነት ት/ት ከሰ/ት/ቤት ተማሪዎች መካከል 50% እንዲያውቁ ማድረግ፣
* በተለዩ ሰ/ት/ቤቶች የተደራጀ የአብነት ትምህርት እንዲሰጥ በማድረግ አገልጋይ ካህናትን እብዲያበቁ ማድረግ
* ከአብነት ት/ቤት የሚገኙ ጠቃሚ ዕሴቶችን በማጥናት ለሀገራዊ ሥርኀተ ት/ት ግብአትነትና ለሀገር በቀል ዕውቀቶች መነሻ የሚሆኑ ፕሮጀክቶችን መተግበር፣
  1. በሰ/ት/ቤቶች የመዝሙር አገልግሎት ወጥነትና የቤተ ክርስቲያንን አስተምህሮ መሠረት አድርጎ እንዲስፋፋ ማድረግ፣
* በያሬዳዊ ዜማና የዜማ መሠረቶች ላይ የሚያጠና ቡድን ማቋቋምና መዝሙር እና ምስጢራዊ ሥርዓቱን በጉልህ የሚያስረዳ መማሪያ ማዘጋጀት፣
* በዓላትን መሠረት ያደረገውን የመዝሙር አገልግሎት በተሻለ ጥራትና አሠራር በማሳደግ አባላት አገልግሎት የሚለማመዱበትና ሌሎችን ወደ ቤተ ክርስቲያን የሚያመጡበት ወጥ አሠራር መዘርጋት፣
* ሰ/ት/ቤቶች በማስተባበር ያሬዳዊ ይዘታቸውን የጠበቁ የዜማና ግጥም መድብሎችን እንዲያዘጋጁ ማድረግ፣
* የሰንበት ትምህርት ቤቶች የመዝሙር ሥርዓት ከአብነት የዜማ ትምህርት ጋር የተቀናጀ እንዲሆን ማድረግ፣
* የሰ/ትቤት ወጣቶች በሥነ ጽሑፍና አጠቃላይ በኪነ ጥበብ ዘርፍ ያላቸውን ተሰጥኦ የሚያወጡበት መድረክ ማዘጋጀትና ስብስብ ሥራዎችን በመጽሐፍ መልክ ማሳተም፣
* በአጠቃላይ በሥነ ጽሑፍና በአርቱ ረገድ ውጤታማ የሆኑ የቤተ ክርስቲያን ልጆችን በመጋበዝ ልምድና ተሞክሯቸውን እንዲያካፍሉ ማድረግ፣
* በሰ/ት/ቤቶች የውድድርና ሽልማት ሥርዓት በመዘርጋት ለመደበኛ ትምህርት ግብአት የሚሆኑ የሥነ ሥዕል፣ የቅርጻ ቅርጽ ፈጠራዎች በየዓመቱ ሁለት ጊዜ በአህጉረ ስብከቶች ደረጃ እንዲዘጋጅ ማድረግ፣
  1. በሁሉም የሰ/ት/ቤቶች መዋቅር የተጠናከረና የተደራጀ የማኅበራዊና በጎ አድራጎት አገልግሎት ተግባራዊ ማድረግ፣
* የበጎ አድራጎት ሥራዎች ወደ ዘላቂ ድጋፍ የሚሻገሩበትን አሠራር በማጥናትና በመለየት በሁሉም ተግባራዊ ማድረግ፣
* በሁሉም ሰ/ት/ቤተች በዓላትን ተከትለው የሚደረጉ የድጋፍና እንክብካቤ የበጎ አድራጎት አገልግሎት ወጥና ዘላቂ በሆነ መንገድ መተግበር፣
* ሕጻናትና ወጣቶች በማኅበራዊ ተሳትፎ የሚያሳድጉ ቋሚ ፕሮጀክቶችን በማጥናት መተግበር፣
* የጎዳና ተዳዳሪዎችን እና ቤተሰብ አልባ እንዲሁም የገቢ ምንጭ የሌላቸውን አረጋውያንን የሚደግፍ ወጥ የሆነና በሀገር አቀፍ ደረጃ የሚተገበር መርሐግብር በመቅረጽ ወደ ሥራ መግባት፡፡
* በሀገረ ስብከት ደረጃ የሰ/ት/ቤቶችን አንድነት የሚመራ በተመረጡ ሰ/ት/ቤቶች የሚተገበር ማኅበራዊ ፕሮጀክቶችን መተግበር፣
* ሰ/ት/ቤቶች በአጥቢያቸው ከሚያገለግሉ ማኅበራት ጋር የአገልግሎት ሥርዓት በመዘርጋት አቅዶ እንዲሠሩ መደገፍ፣
  1. በሰ/ት/ቤቶች አንድነት በኩል የሚተገበሩ የቋሚ ልማት ትልሞችን መተለም
* የሰ/ት/ቤቶችን አገልግሎት ለማስፋት እና አንድነቱም የተጠናከረ አቋም ላይ እንዲገኝ የሚያስችሉ የልማት ትልሞችን መንደፍ እና መተግበር
* ቀጣዩ የቤተ ኦርቶዶክሳዊ ትውልድ በሀገሪቱ ኢኮኖሚ እና ፖለቲካ ላይ ወሳኝ ሚና እንዲኖረው የሚያስችሉ የኢኮኖሚ ዘርፎች ላይ መሳተፍ የሚያስችል የልማት ትልም አልሞ መንቀሳቀስ፡፡
* የሰ/ት/ቤት አባላት በግል ሕይወታቸው ውጤታማ ሊሆኑ የሚችሉባቸው እና ከመንፈሳዊ ሥነ ምግባር ጋር ግጭት የማይፈጥሩ የሥራ ፈጠራ ፕሮጀክቶችን በመቅረጽ ተደራሽ ማድረግ፣
* ገዳማት እና አድባራትን በልማት ሥራ ድጋፍ የሚያደርግ ቡድን በቋቋም ተግባራዊ ማድረግ፣
* በዕቅድ ዘመኑ ቢያንስ ሁለት የልማት ተቋማትን ማቋቋም (ትምህርተ ቤት፣ የንዋያተ ቅድሳት ማደራጃና ማቀነባበርያ፣ ወዘተ…)
  1. ለሕጻናትና ወጣቶች አገልግሎት ተደራሽ ማድረጊያ አዋጭና ቀልጣፋ የቴክኖሎጂ ውጤቶችን ማበልጸግ፣
* አዋጭና ቀላል የቴክኖሎጂ ዘርፎችን መለየትና በየዘርፉ ለአገልግሎት የሚውሉትን መተግበርያ ሀገር አቀፍ ፕሮጀክት መቅረጽ፣
* በተለዩ ጉዳዮች ማስተግበርያ አፕልኬሽን እና ሶፍትዌሮች ማበልጸግ ተደራሽ ማድረግ፣
* ሰንበት ት/ቤቶች መረጃ የሚለዋወጡበት ፖርታል /portal/ ማዘጋጀትና መተግበር፣
  1. ወጥ የኅትመትና ኤሌክትሮኒክስ ሚዲያ አገልግሎት ሥርዓት መዘርጋት
* የቨርችዋል ማስተማርያ ሥርዓት በመለየት የዌብሳይት፣ የቀጥታ፣ የኢለርኒነግ፣ የሶሻል ሚዲያ አገልግሎት መተግበር፣
* ከቤተ ክርስቲያን ሚዲያ ጋር በመሆን የሰ/ት/ቤቶች አገልግሎትና ትምህርት መርሐ ግብር ሰዓት መያዝና መጀመር፣
* እራሱን የቻለ የሰ/ት/ቤቶች የቴሌቪዥን መርሐ ግብር ማስጀመርያ ጥናትና ፕሮጀክት ቀርጾ ማጠናቀቅና መተግበር፣
* ከዘመኑ ፈተና አንጻር መልስ የሚያስፈልጋቸው ጉዳዮችን በመለየት በወጥነት የተመረጡ ርእሰ ጉዳዮችን መጽሔትና መጽሐፍ በየዓመቱ በማዘጋጀት ለሰ/ት/ቤቶች ተደራሽ ማድረግ፣
  1. የሰ/ት/ቤቶች ተቋማዊ የመረጃ ልውውጥ እና ግንኙነት ሥርዓት መተግበር
* የሁሉንም ሰ.ት/ቤቶች የአገልግሎት ደረጃ መመዘኛ አውጥቶ ማደራጀትና ለአገልግሎት ማዋል፣
* ከላይ ወደ ታችና ከታች ወደ ላይ በዓመት 2 ጊዜ መደበኛ የአገልግሎትና የመረጃ ልውውጥ ሥርዓት መዘርጋት፣
* ከሰ/ት/ቤቶችም ሆነ ከክፍለ ከተሞች እንዲሁም ከሀገር አቀፍ የሚመጡ መረጃዎች እውነተኝነት የማረጋገጫ ሥርዓት መዘርጋት
* መደበኛ ዳታ ቤዝና የመረጃ ለውውጥ ሥርዓት መዘርጋት
  1. የተጠናከረ የአጸራረ ቤተ ክርስቲያን መከላከልና የዕቅበተ እምነት አገልግሎት ከሚመለከታቸው መዋቅራት ጋር ተናቦ መተግበር፣
* የዕቅበተ እምነት አገልግሎት በተደራጀ መልኩ በሁልም ሰ/ት/ቤት እንዲተገበር ማድረግ
* የተጠናከረ የአጸራረ ቤተ ክርስቲያን እና የጸረ ተሐድሶ አሠራር በመዋቅር እንዲተገበር ማድረግ፣
* በሀሉም ቦታ ለቅድስት ቤተ ክርስቲያን አገልግሎት ዕንቅፋት የሚሆኑ ክስተቶችን ለመከላለከልና መረጃ ማድረስ የሚያስችል አሠራር በመዘርጋት፣ በሁሉም መዋቅር ወርኃዊ መረጃ እንዲኖር ማድረግ፣
* የሕግና እቅበተ እምነትን አገልግሎት በመዋቅር በማደራጀት ሰ/ት/ቤቶች የቤተ ክርስቲያኗን ሀብት/ነዋያተ ቅዱሳን ጨምሮ/የሚጠበቁበትን አሠራር መዘርጋት፣

1. **ማጠቃለያ**

ቤተክርስቲያን ህፃናት እና ወጣቶችን ለማስተማርና ለማቀፍ የሰንበት ትምህርት ቤት አደረጃጀት መዘርጋቷ አያሌ ጥቅሞችን እያበረከተ ይገኛል ። እስከአሁን ያለው የአደረጃጀቱ አስተዋጽኦ እንዳለ ሆኖ ለወደፊቱ ቤተክርስቲያን በሰው ሀይል በበጀት መዋቅሩን አጠናክራ መቀጠል የነገን ቤተክርስትያን አገልግሎት ዛሬላይ መሠረት መጣል መሆኑ አያጠራጥርም ። ከዚህም በተጨማሪ ቤተክርስትያን በየደረጃው የለውን ሰበካ መንፈሳዊ አስተዳደር ጉባኤ በ 3 አካላት ማለትም ከህናት ምእመናን እና ወጣቶች ያጣመረ እንደመሆኑ መጠን ይህ ዘርፈ ብዙ ጠቀሜታያለው አወቃቀር ተግባራዊነት የሰበካ ጉባኤ ማደራጃ መምሪያው ቀዳሚ ሀላፊነትበመውሰድ ባለ ድርሻ አካለትን በማሳተፍ በማስተባበር ቤተክርስትያን የሁሉም ባለ ድርሻ አካላት አስተዋጽኦ የተወከለበት በመልካም አስተዳደር የተመሠገነች አርአያነት ያለት እንድትሆን የበኩሉን የመሪነት ሚና ይወጣ እንላለን ።

በተጨማሪም ከታሪክ እና ከሌሎች አኃት አብያተ ክርስቲያናት ልምድ እንደምንረዳው በሰ/ት/ቤቶች መዋቅር ተተኪው ትውልድ ላይ መሥራት ለዛሬዋ ቤተ ክርስቲያን ችግር መፍቻ ለነገዋ ቤተ ክርስቲያን ተረካቢ ትውልድ ማዘጋጃ መሠረት መሆነን ነው። ስለዚህ ከጠቅላይ ቤተ ክህነት እስከ አጥቢያ ባለው የቅድስት ቤተ ክርስቲያን መዋቅር ቅድሚያ የትኩረት አቅጣጫ በማድረግ መሥራት ለነገ የማይባል ጉዳይ ነው። ስለሆነም አበው ሊቃነ ጳጳሳት፣ ሊቃውንተ ቤተ ክርስቲያን፣ አገልጋይ ካህናት፣ መምህራነ ወንጌል ሰባኪያን እንደሚያስተምሩን ሁላችንም ባለድርሻ አካላት እና ወላጆች ልጆቻቸውን በስስት የሚመለከቱ ሁሉ በእየለቱ ስለምንናገርላቸው ልጆቻችን የነገዋ ቤተ ክርስቲያን ተረካቢዎች ላይ ከሁሉም ነገር በፊት መሥራትን በተግባራዊ ሥራ መግለጽ መጀመር ለነገ የማይባል አደራችን መሆኑን በቅድስት ቤተ ክርስቲያን ስም እናሳስብለን።

1. ጥቅምት 22 ቀን 1976ዓ.ም. የቅ/ሲኖዶስ መደበኛ ስብሰባ ቃለ ጉባኤ [↑](#footnote-ref-1)
2. ቃለ ዓዋዲ [↑](#footnote-ref-2)
3. ዜና ቤተ ክርስቲያን ዘኢትዮጵያ፤ ኅዳር 16 ቀን 1989 ዓ.ም፡፡ [↑](#footnote-ref-3)
4. አንዳንድ የመረጃ ምንጮች ማኅበሩ የተመሠረተበትን ዘመን ከ1951-2 ዓ.ም ያደርጉታል፡፡ ክርስቲያን ሻዮ፡፡ ገጽ 63፡፡ [↑](#footnote-ref-4)
5. ዝኒ ከማሁ፡፡ ገጽ 63፡፡ [↑](#footnote-ref-5)
6. አንዳንድ ጽሑፎች ዓመተ ምሕረቱን 1949 ዓ.ም ያደርጉታል፡፡ [↑](#footnote-ref-6)
7. ክርስቲያን ሻዮ ገጽ 65፡፡ [↑](#footnote-ref-7)
8. ዝኒ ከማሁ፡፡ ገጽ 65፡፡ [↑](#footnote-ref-8)
9. በኋላ ብፁዕ አቡነ መልከ ጸዴቅ የተባሉት ናቸው፡፡ [↑](#footnote-ref-9)
10. ዝኒ ከማሁ፡፡ ገጽ 66፡፡ [↑](#footnote-ref-10)
11. ሊቀ ጉባኤ አበራ በ1986 ከሰጡት ትምህረት የተወሰደ [↑](#footnote-ref-11)
12. የሰንብት ት/ቤቶች ሥርዓተ ትምህርት [↑](#footnote-ref-12)
13. "Nam Soon Song. Sunday School Revisited: An alternative to Christian Education of the Church today?" [↑](#footnote-ref-13)
14. "Dr. Darren W. Thomas. THE ROLE, HISTORY, AND DECLINE OF THE SUNDAY SCHOOL. Excerpt from the Dissertation "AN ANALYSIS OF SUNDAY SCHOOL FACTORS LEADING TO EFFECTIVE ASSIMILATION IN SELECTED BAPTIST CHURCHES IN GEORGIA". 2005" [↑](#footnote-ref-14)
15. "በኢ/ኦ/ተ/ቤ/ክ/ ሰ/ት/ቤ/ማ/መ፤ መጸሔተ ወራዙት፤ ግንቦት 2004፣ ልዩ እትም" [↑](#footnote-ref-15)
16. : https://www.stmarysnova.org/ [↑](#footnote-ref-16)
17. <https://ocymonline.org/> [↑](#footnote-ref-17)